INDIVIDU SIHAT 50 HINGGA 59 TAHUN DIBERI PILIHAN AMBIL DOS PENGGALAK KEDUA

KUALA LUMPUR: Individu sihat berumur 50 hingga 59 tahun kini diberi pilihan untuk mendapatkan dos penggalak kedua vaksin COVID-19, Dewan Rakyat diberitahu hari ini.

Menteri Kesihatan Khairy Jamaluddin berkata keputusan itu berdasarkan syor Kumpulan Kerja Teknikal (TWG) di bawah Kementerian Kesihatan (KKM) untuk perlindungan daripada risiko penyakit yang teruk akibat COVID-19.

“KKM telah meningkatkan peratusan individu yang layak menerima vaksin dos penggalak bagi mengurangkan penularan jangkitan, jangkitan serius serta kematian.

“KKM menggesa agar semua individu yang layak tampil untuk mendapatkan perkhidmatan ini supaya populasi Malaysia mendapat perlindungan yang optimum terhadap penyakit COVID-19,” katanya pada sesi soal jawab di Dewan Rakyat di sini hari ini.

Beliau menjawab soalan Datuk Rubiah Wang (GPS-Kota Samarahan) mengenai keadaan terkini ancaman varian baharu COVID-19 dan tindakan KKM menghadapinya.

Antara golongan yang layak menerima dos penggalak kedua sebelum ini adalah individu berumur 60 tahun ke atas dengan komorbiditi berisiko tinggi serta individu berumur 60 tahun ke atas tanpa komorbiditi serta mendapat saranan daripada pengamal perubatan.

Selain itu, warga emas yang tinggal di fasiliti penjagaan jangka panjang, individu berumur 18 hingga 59 tahun yang berisiko tinggi serta petugas barisan hadapan juga layak mendapat dos penggalak kedua.

Dalam pada itu, Khairy berkata KKM juga sedang melihat kepada penghasilan vaksin generasi baharu yang mungkin akan ke pasaran serta mendapat kelulusan badan regulatori kesihatan.

“Sekiranya didapati vaksin yang dibangunkan untuk varian seperti Omicron ini berkesan dan selamat, mungkin perolehan boleh dipertimbangkan untuk masa akan datang,” katanya menjawab soalan tambahan Rubiah mengenai sejauh mana Program Imunisasi COVID-19 Kebangsaan (PICK) yang dijalankan sebelum ini membolehkan negara berhadapan dengan varian baharu yang datang.–AlHijrah Online


BAYARAN GKP 4.0 BERMULA 21 SEPTEMBER

KUALA LUMPUR: Bayaran Geran Khas Prihatin (GKP) 4.0 di bawah Pakej Perlindungan Rakyat dan Pemulihan Ekonomi (PEMULIH) akan bermula pada Selasa, 21 September 2021.

Perdana Menteri Datuk Seri Ismail Sabri Yaakob berkata, bantuan ini akan memberi manfaat kepada lebih 1 juta Perusahan perusahaan kecil dan sederhana (PKS) mikro, bagi meringankan beban kewangan mereka dalam mengharungi tempoh yang masih mencabar.

“Bayaran GKP 4.0 akan dibayar dua kali iaitu pada September 2021 berjumlah RM500 dan November 2021 RM500.

“Inisiatif ini melibatkan penerima sedia ada GKP 1.0, GKP 2.0, GKP 3.0 dan penerima baharu GKP 4.0, dengan implikasi kewangan sebanyak RM500 juta,” katanya dalam kenyataan hari ini.

Menurut Ismail Sabri sejumlah RM6.08 bilion telah disalurkan kepada PKS yang layak di bawah GKP sejak COVID-19 melanda negara.

“Saya berharap bantuan ini dapat menggerak dan memulihkan kembali sektor PKS yang merupakan enjin pertumbuhan ekonomi Keluarga Malaysia.

“Semoga dengan bantuan ini, peniaga kecil seperti pemilik gerai makanan, kedai gunting rambut, bengkel dan kedai kek dapat mengurangkan beban dan membantu aliran tunai,” katanya. – AlHijrah Online


MODUL EKSEKUTIF HALAL ANTARABANGSA BAHARU, LAHIR LEBIH RAMAI BAKAT PROFESIONAL

KUALA LUMPUR: Jabatan Kemajuan Islam Malaysia (JAKIM) sedang membangunkan Modul Eksekutif Halal Antarabangsa yang baharu, bagi melahirkan lebih ramai bakat profesional dalam bidang halal.

Menteri di Jabatan Perdana Menteri (Hal Ehwal Agama) Datuk Dr Mohd Na’im Mokhtar berkata pihaknya yakin dengan pembaharuan modul tersebut, negara akan dapat mengeksport lebih ramai ke luar negara untuk membantu menambah baik industri halal di peringkat antarabangsa.

“Ini merupakan satu pengiktirafan kepada negara, kerana modul yang dibangunkan itu sudah tentu akan memberikan kebaikan kepada bakat baharu dalam negara mahupun di luar negara,” katanya pada sidang media selepas Majlis Makan Malam sempena Konvensyen Badan Pensijilan Halal Kali ke-13, di sini malam tadi.

Konvensyen Badan Pensijilan Halal yang berlangsung selama tiga hari bermula semalam, mengumpulkan peserta daripada 84 buah negara, dengan pihak Jakim memberikan sijil akuan halal kepada 47 negara terlibat.

Sementara itu, Ketua Pengarah Jakim Datuk Hakimah Mohd Yusoff berkata pihaknya berharap, pembangunan modul itu dapat mengembangkan pensijilan halal di luar negara.

“Modul yang sedia ada hanya membuat kerjasama dengan syarikat Original Equipment Manufacturer (OEM) tempatan yang mempunyai kilang di luar negara.

“Kita (JAKIM) melihat ada keperluan untuk Modul Eksekutif Halal Antarabangsa ini ditambah baik, supaya kita dapat memastikan standard dan keperluan halal di Malaysia dapat dipatuhi dan diguna pakai syarikat di luar negara, pada masa akan datang,” katanya.–AlHijrah Online


KEPUTUSAN SPM 2022 DIUMUM 8 JUN DEPAN

KUALA LUMPUR: Keputusan peperiksaan Sijil Pelajaran Malaysia (SPM) 2022 akan diumumkan pada 8 Jun 2023 (Khamis).

Kementerian Pendidikan (KPM) dalam satu kenyataan berkata, calon boleh mendapatkan keputusan peperiksaan SPM dari sekolah masing-masing bermula pukul 10 pagi.

Slip keputusan akan dihantar melalui pos bagi calon persendirian atau calon boleh menghubungi Jabatan Pendidikan Negeri tempat calon mendaftar untuk menduduki peperiksaan.

Calon sekolah dan calon persendirian juga boleh membuat semakan keputusan melalui kaedah secara dalam talian di pautan myresultspm.moe.gov.my untuk mendapatkan slip keputusan peperiksaan SPM 2022 mulai 10 pagi pada 8 Jun sehingga pukul 6 petang pada 14 Jun.

Semakan juga boleh dibuat melalui sistem pesanan ringkas (SMS) untuk mendapatkan ringkasan keputusan peperiksaan SPM 2022 dengan menaip SPMNombor Kad PengenalanAngka Giliran dan hantar ke 15888.

Sistem tersebut akan diaktifkan mulai pukul 10 pagi pada 8 Jun 2023 sehingga pukul 6 petang pada 14 Jun.

Seramai 403,637 calon telah berdaftar bagi menduduki peperiksaan SPM 2022 di 3,355 pusat peperiksaan seluruh negara.–AlHijrah Online


UPKK 2022: TARIKH SUBJEK ULUM SYA’RIAH DIPINDA KE 5 DIS

PUTRAJAYA: Tarikh Ujian Penilaian Kelas KAFA (UPKK) bagi subjek UPKK Ulum Syari’ah (Aqidah dan Ibadah) yang sepatutnya berlangsung pada Isnin ini dipinda ke 5 Dis depan.

Perubahan tarikh itu susulan pengumuman Perdana Menteri Datuk Seri Anwar Ibrahim semalam yang mengisytiharkan 28 Nov sebagai cuti umum.

Jabatan Kemajuan Islam Malaysia (JAKIM) dalam satu kenyataan berkata ia amat prihatin dengan keputusan yang telah ditetapkan serta menghargai komitmen semua pihak dalam melaksanakan UPKK 2022.

Tarikh pelaksanaan UPKK sebelum ini ditetapkan bermula dari 28 Nov hingga 1 Dis. – AlHijrah Online


MAYAT WANITA MANGSA CULIK DITEMUKAN DALAM GAUNG

SEREMBAN: Mayat wanita dipercayai menjadi mangsa culik pada Ahad ditemukan dalam gaung di Bukit Tekali, Hulu Langat, Selangor pada 27 Sept lepas.

Ketua Polis Negeri Sembilan DCP Ahmad Dzaffir Mohd Yusoff berkata mangsa berusia 27 tahun yang disyaki dibunuh itu ditemukan orang awam kira-kira 3.30 petang.

“Pemeriksaan lanjut ke atas mayat berkenaan mendapati mangsa merupakan kes culik sedang disiasat berdasarkan kad pengenalan dan dokumen yang ditemukan bersamanya serta pengecaman ahli keluarga,” katanya dalam kenyataan hari ini.

Ahmad Dzaffir berkata terdahulu, pihaknya menerima laporan daripada sepupu mangsa sehari selepas wanita itu dilarikan di kawasan rumahnya di Broga, Lenggeng di sini selain mendakwa turut menerima WhatsApp meminta sejumlah wang tebusan.

Beliau berkata susulan penemuan mayat wanita itu, seorang lelaki yang juga pekerja swasta berusia lingkungan 20-an ditahan di Ampang, Selangor pada Selasa lepas bagi membantu siasatan.

Menurutnya, siasatan awal mendapati mangsa dan lelaki itu dipercayai pasangan kekasih yang berkenalan melalui laman sosial sejak awal tahun ini dan motif pembunuhan disyaki ada kaitan dengan hutang.

Ahmad Dzaffir berkata lelaki yang negatif dadah hasil ujian saringan air kencing itu ditahan reman selama 15 hari bermula 28 Sept untuk siasatan lanjut di bawah Seksyen 12 Akta Penculikan 1961.–AlHijrah Online


PELAJAR TINGKATAN TIGA DITENDANG, DISEPAK SENIOR

IPOH: Seorang pelajar Tingkatan Tiga sebuah sekolah menengah di Gunung Rapat di sini mengalami kecederaan selepas dipercayai dibuli oleh seorang pelajar Tingkatan Lima, Isnin lepas.

Pengerusi Jawatankuasa Pendidikan, Pengajian Tinggi, Belia dan Sukan negeri Khairudin Abu Hanipah berkata laporan polis telah dibuat di Kuala Lumpur oleh penjaga pelajar itu pada hari yang sama.

Beliau berkata pihaknya menerima maklumat mengenai kejadian itu daripada Pejabat Pendidikan Daerah Kinta Utara.

“Kedua-dua pelajar lelaki terlibat merupakan atlet sepak takraw. Saya difahamkan mangsa ditendang dan dipijak oleh pelajar senior berkenaan.

“Pihak sekolah telah pun memohon kepada penjaga untuk mengambil pelajar (mangsa) ini dibawa balik ke rumah untuk mendapat pemeriksaan lanjut dan juga diberi cuti atas faktor keselamatan,” katanya kepada pemberita di Bangunan Perak Daruk Ridzuan di sini hari ini.

Khairudin berkata pihaknya sedang menunggu laporan penuh daripada pihak pengurusan sekolah berhubung kronologi kejadian dan tahap kecederaan mangsa serta tindakan yang akan diambil terhadap pelajar yang memukul mangsa.

Sementara itu, Ketua Polis Daerah Ipoh ACP Yahaya Hassan dalam kenyataan berkata pihaknya telah menerima laporan daripada ibu mangsa pada Isnin dan kes disiasat di bawah Seksyen 323 Kanun Keseksaan.

“Pelajar yang membuli mangsa telah dikenal pasti dan masih bersekolahan di tingkatan lima namun diarahkan oleh pihak sekolah supaya tidak menetap di asrama sekolah sementara menunggu siasatan dalaman pihak sekolah,” katanya.

Beliau berkata sehingga kini, pihaknya telah merakam percakapan tiga orang saksi dan kertas siasatan akan dilengkapkan dalam masa terdekat dan dirujuk kepada timbalan pendakwa raya.–AlHijrah Online


REBAT RM10 UNTUK PENJAWAT AWAM, TAWAR PAKEJ 5G RAHMAH

PUTRAJAYA: Penjawat awam akan menikmati rebat RM10 sebulan bagi langganan pakej postpaid masing-masing menerusi Insentif Postpaid RAHMAH Penjawat Awam berkuat kuasa 31 Ogos ini.

“Ia terpakai untuk mana-mana pakej postpaid sedia ada,” umum Menteri Komunikasi Dan Digital Fahmi Fadzil dalam kenyataan hari ini.

“Ini bermakna, penjawat awam mendapat manfaat penjimatan pakej postpaid sebanyak RM120 setahun,” katanya sambil menambah insentif itu adalah sebagai menghargai penjawat awam.

Bersempena dengan Bulan Kebangsaan, Fahmi berkata Kementerian Komunikasi dan Digital (KKD) dengan kerjasama Suruhanjaya Komunikasi dan Multimedia Malaysia (MCMC), syarikat penyedia perkhidmatan telekomunikasi (telco) serta dua syarikat pengeluar peranti iaitu Samsung Malaysia dan Honor Malaysia juga menawarkan Pakej 5G RAHMAH bermula 31 Ogos ini.

Beliau berkata Pakej 5G RAHMAH ialah pakej telefon pintar 5G pelan data dengan harga telefon pintar jenama Samsung A14 5G dan Honor 90 Lite 5G ditawarkan serendah RM240 berserta pelan data sebanyak 60GB pada harga RM60 sebulan.

“Pakej ini terbuka untuk dilanggan oleh seluruh rakyat Malaysia,” katanya.

Bagi golongan B40 pula, beliau berkata sejumlah 100,000 pelanggan terawal akan menikmati Pakej 5G RAHMAH pada harga telefon pintar serendah RM120.

Fahmi berkata Pakej 5G Rahmah akan berada di pasaran bermula pada 31 Ogos ini dengan kontrak langganan selama 24 bulan.

“Pakej ini turut menawarkan tempoh waranti dua tahun berbanding hanya satu tahun sebelum ini,” katanya, serta menambah Pakej 5G RAHMAH dan Insentif Postpaid RAHMAH Penjawat Awam adalah pakej perkhidmatan Internet yang lebih murah berbanding pakej sedia ada di pasaran.

Fahmi berkata Kerajaan Perpaduan serius dalam usaha merapatkan jurang digital serta memastikan rakyat mendapat Internet berkualiti pada harga berpatutan.

Semalam, Fahmi berkata kerajaan akan mengumumkan pakej talian pascabayar khusus untuk penjawat awam ekoran rungutan yang diterima daripada petugas barisan hadapan di lapangan berkaitan harga langganan talian pascabayar ketika ini.

Pada 31 Julai lepas, Fahmi dilaporkan berkata harga Internet dijangka lebih murah menjelang September ini apabila Standard Mandatori Mengenai Harga Capaian (MSAP) diguna pakai.

Pada 11 Julai lepas, MCMC berkata pengurangan harga runcit bagi perkhidmatan jalur lebar tetap berdasarkan MSAP hanya boleh dilaksanakan selepas perjanjian akses dimeterai antara pembekal perkhidmatan.

MCMC memaklumkan buat masa ini, kebanyakan pembekal akses telah atau sedang dalam proses penerbitan Tawaran Akses Rujukan (RAO).–AlHijrah Online


LELAKI BAKAR AL-QURAN, BERANG SELEPAS CINTA DITOLAK

PADANG TERAP: Polis menahan seorang lelaki bukan Islam selepas bertindak membakar al-Quran akibat cintanya ditolak, di belakang sebuah tandas awam di Pekan Kuala Nerang, di sini, malam tadi.

Ketua Polis Kedah, Datuk Kamarul Zaman Mamat berkata, pihaknya menerima laporan dari seorang lelaki pada jam 12.25 tengah malam tadi selepas menerima sebuah video yang dihantar menerusi aplikasi Whatsapp.

“Pengadu bersama dua rakannya terus ke lokasi kejadian namun mendapati tiada siapa yang berada di situ dan hanya menemui cebisan al-Quran yang telah dibakar.

“Siasatan awal polis mendapati lokasi kejadian tidak mempunyai kamera rakaman litar tertutup (CCTV) kerana kawasan tersebut terbuka,” katanya.

Bagaimanapun, suspek berusia 36 tahun berjaya ditahan polis di Pekan Kuala Nerang.

Mengulas lanjut, motif suspek bertindak sedemikian disebabkan perasaan marah dan kecewa dengan kekasihnya seorang wanita Islam yang berubah hati menolak cintanya. Suspek juga mengaku telah membakar al-Quran kerana ia merupakan pemberian daripada bekas teman wanitanya, namun supek tidak berniat untuk menyentuh sensitiviti agama.

“Kes disiasat mengikut Seksyen 435/295 Kanun Keseksaan yang membawa hukuman penjara 14 tahun dan denda bagi kesalahan Seksyen 435 Kanun Keseksaan manakala penjara dua tahun, denda dan kedua-duanya bagi kesalahan Seksyen 295 Kanun Keseksaan,” katanya.

Suspek turut ditahan reman selama lima hari bermula hari ini bagi membantu siasatan.—AlHijrah Online


KEBAKARAN MAUT EMPAT BERADIK: ANAK PESAN BAJU RAYA WARNA HITAM – IBU

MUAR: Empat beradik yang maut dalam kebakaran di Kampung Sabak Awor, di sini malam tadi, sempat menyatakan hasrat memakai baju raya berwarna hitam untuk Aidilfitri tahun ini.

Ibu mereka Nabila Sedu, 31, berkata dia terkilan kerana belum sempat membeli kelengkapan baju raya untuk mereka.

“Ada (pesanan) daripada anak-anak. Mereka hendak baju raya warna hitam…,” kata wanita Orang Asli itu sambil mencium baju anaknya ketika ditemui di perkarangan Jabatan Forensik, Hospital Pakar Sultanah Fatimah, hari ini.

Dia yang turut ditemani suami yang merupakan warga Myanmar, Thein Ko Htut, 30, kelihatan sebak dan kerap mencium baju tadika dipercayai milik anaknya dan mengesat air mata.

Bagaimanapun, usaha untuk mendapatkan penjelasan lanjut daripada Nabila dan Thein tidak berhasil, selepas mereka dilihat tergesa-gesa meninggalkan pekarangan Jabatan Forensik, hospital berkenaan.

Difahamkan, pasangan suami isteri itu menetap di rumah sewa di Kampung Sabak Awor bersama empat anaknya, sejak empat tahun lepas.

Terdahulu, Ketua Polis Daerah Muar ACP Raiz Mukhliz Azman Aziz berkata empat kanak-kanak itu dipercayai cuba menyelamatkan diri dengan bersembunyi di bilik air di bahagian dapur rumah berkenaan.

Mayat kesemua kanak-kanak itu kini berada di Jabatan Forensik, Hospital Pakar Sultanah Fatimah untuk bedah siasat.

Kejadian yang berlaku pada 7.49 malam itu mengorbankan Puteri Aisyah Tenko To, 8; Mohd Hakim, 6; Mustakim, 4 dan Fatihah Aisyah, 3. –AlHijrah Online


PEMANDU MAUT DIHEMPAP BAS

KLANG: Seorang pemandu bas maut dihempap bas persiaran semasa membaiki kenderaan itu di sebuah bengkel di Jalan Pendamar, malam tadi.

Ketua Polis Daerah Klang Selatan, Asisten Komisioner Shamsul Amar Ramli berkata, siasatan mendapati mangsa berusia 33 tahun yang berasal dari Sabah, maut di tempat kejadian selepas pihaknya menerima panggilan pada jam 9 malam.

“Kejadian dipercayai berlaku semasa mangsa yang juga pemandu bas itu sedang membaiki sistem hidraulik bas sebelum alat pengangkat beban (jack) yang digunakan telah turun dengan sendirinya,” katanya.

Mayat mangsa telah dibawa ke Hospital Tengku Ampuan Rahimah (HTAR) Klang untuk bedah siasat.

Shamsul Amar berkata, kes ini diklasifikasikan sebagai mati mengejut.—AlHijrah Online


LEMBAH KLANG, MELAKA BERALIH KEPADA FASA 3 PPN

PUTRAJAYA: Lembah Klang (Kuala Lumpur, Putrajaya dan Selangor) serta Melaka akan beralih kepada Fasa 3 Pelan Pemulihan Negara (PPN) sementara Kedah beralih kepada Fasa 2, bermula 1 Oktober.

Perdana Menteri Datuk Seri Ismail Sabri Yaakob berkata, peralihan fasa dibuat setelah mengambil kira penilaian risiko semasa oleh Kementerian Kesihatan Malaysia (KKM) dan Majlis Keselamatan Negara (MKN).

“Berdasarkan keputusan jawatankuasa yang membenarkan peralihan dari Fasa 1 ke Fasa 2 bagi negeri Kedah, ia bermakna tiada lagi negeri berada di Fasa 1 di seluruh negara.

“Saya mengucapkan setinggi-tinggi penghargaan dan tahniah kepada seluruh Keluarga Malaysia, khususnya kerajaan negeri yang bertungkus-lumus menguruskan situasi pandemik di negeri masing-masing, demi memenuhi nilai ambang yang ditetapkan,” katanya dalam kenyataan hari ini.

Sementara itu, Ismail turut memaklumkan beberapa kelonggaran baharu antaranya kehadiran penonton ke tempat perlawanan sukan dan rekreasi di negeri Fasa 2, 3 dan 4.

Kehadiran penonton meliputi sebelum, semasa dan selepas acara sukan serta rekreasi dengan syarat penonton lengkap divaksinasi, memakai pelitup muka serta tiada aktiviti makan minum sepanjang berada di stadium.

Kebenaran tersebut tidak membenarkan kehadiran kanak-kanak bawah umur 18 tahun di tempat acara sukan berlangsung.

“Turut dibenarkan pembukaan sektor latihan kemahiran dan pusat latihan industri termasuk kolej vokasional, TVET dan sebagainya di semua fasa dengan mematuhi SOP selaras dengan pembukaan institut pengajian tinggi (IPT) berkuatkuasa 15 Oktober 2021.

“Selain itu majlis rasmi kerajaan dan swasta termasuklah perasmian dan bengkel, dibenarkan di negeri Fasa 2 dan Fasa 3, dengan syarat tetamu telah menerima vaksinasi lengkap dan kapasiti 50 peratus ruang premis, manakala 100 peratus kapasiti penuh bagi Fasa 4.

“Bagi individu yang belum divaksin, perlu menjalani pre-event test menggunakan kit ujian kendiri (saliva) sebelum hadir dengan disaksikan oleh penganjur atau pengesahan daripada pengamal perubatan,” katanya.—AlHijrah Online


PENDEDAHAN PEMAIN MUDA PERLU DISEGERAKAN

KUALA LUMPUR: Sejak 1977, episod demi episod Malaysia gagal melahirkan juara dunia dalam sukan badminton, hinggalah beregu utama lelaki negara Aaron Chia-Soh Wooi Yik akhirnya memecah kebuntuan itu selepas 45 tahun.

Aaron-Wooi Yik yang ketika ini pemain ranking kelima dunia, berjaya membenam juara dunia tiga kali Mohamad Ahsan-Hendra Setiawan dengan straight set 21-19, 21-14.

Kejayaan itu bukan sahaja membanggakan negara dan dianggap hadiah kemerdekaan ke-65 tahun, malah mengubah landskap sejarah sukan badminton Malaysia.

Selama 45 tahun tanpa juara dunia, Malaysia akhirya berjaya walaupun terpaksa melalui jalan yang panjang serta berliku berbanding kuasa dunia lain yang sentiasa melahirkan juara dunia baru.

Selama ini, kita memang selalu mengatakan kalah menang adat perlawanan namun sampai bila kita yang dahulu antara gergasi dunia badminton hanya mampu memberi alasan klise itu?

Sejak beberapa tahun kebelakangan ini, banyak negara yang sebelum ini bukan kuasa elit badminton, mula tunjuk taring.

India kini banyak melahirkan pemain pelapis dan ada yang berada di kedudukan kelompok 10 terbaik dunia.

Ia bermula dengan era Saina Nehwal, Srikanth Kidambi dan kemudiannya muncul pemain pelapis bertaraf dunia, Laksha Sen dan regu emas mereka, Chirag Shetty dan Satwiksairaj Rankireddy.

Thailand, dengan pemain muda dan konsisten di peringkat dunia, tumbuh bak cendawan selepas hujan.

Bermula dengan  kejayaan Ratchanok Intanon memenangi juara dunia  2013 pada usia yang sangat muda, iaitu 18 tahun.

Kejayaannya jelas  memberi inspirasi kepada negara Gajah Putih itu untuk menghasilkan lebih ramai Intanon.

Begitu juga, Taiwan yang ada juara Olimpik 2020, Lee Yang-Wang Chi Lin, diikuti pemain nombor satu dunia paling lama berada pada kedudukan itu (213 minggu) bagi kategori perseorangan wanita, Tai Tzu Ying dan juga pemain perseorangan lelaki sensasi yang berada di ‘top 5’ Chou Tien Chen.

Beberapa negara Eropah, seperti Perancis, Sepanyol, Belanda, Kanada hatta Jerman yang sebelum ini sukan badminton bukanlah sukan tumpuan ataupun ‘favourite’ negara mereka, kini menunjukkan bisa, mereka apabila pemain-pemainnya kembali menjadi antara lawan yang digeruni.

Lihat saja Carolina Marin dari Sepanyol, tiga kali menggengam gelaran juara dunia.

Pemain Perancis Tom Gicquel-Delphine Delrue, beregu campuran sepuluh terbaik dunia ketika ini, serta Mark Lamsfuss-Isabel Lohau dari Jerman yang baru memenangi pingat di kejuaraan dunia baru-baru ini.

Adakah kita hanya mahu melihat sahaja perkembangan badminton di negara lain, tanpa berbuat apa-apa?

Bagaimanapun dengan kemenangan kejuaraan dunia baru-baru, Malaysia kembali bernafas.

Namun bernafas yang bagaimana? Adakah kembali dipandang sebagai kuasa dunia badminton?

Sejak kemenangan Aaron dan Wooi Yik sebagai juara dunia, Persatuan Badminton Malaysia (BAM) mula menyusun kembali strategi mereka.

Pada 7 september lalu BAM melalui Presidennya Tan Sri Mohamad Norza Zakaria  mengumumkan penubuhan ‘Skuad Elit Junior’ sebagai usaha mempercepat perkembangan pemain remaja.

Penubuhan tersebut walaupun dilihat agak lambat berbanding negara gergasi badminton lain, namun sekurang-kurangnya BAM ‘bertindak’.

Penubuhan Skuad Elit Junior itu setidak-tidaknya akan membantu negara mencambahkan jumlah pemain badminton Malaysia yang mampu beri saingan sengit di kejohanan super siri BWF yang lebih tinggi.

Indonesia, Jepun, Korea, China, Denmark sehingga kini berterusan melahirkan pemain muda berbakat dan berkeupayan melawan pemain senior bertaraf dunia.

Tiada istilah ‘kurang pengalaman, tidak bersedia, kepenatan, masih muda’ dan sebagainya sebagai alasan kekalahan.

Mereka tidak semudah itu meluahkan punca tewas.

Dan seperkara lagi yang perlu diberi perhatian serius BAM ialah bagaimana mahu mengekalkan pemain berbakatnya untuk ‘kekal’ bersama mereka.

Ia ekoran ada beberapa pemain berbakat memilih keluar BAM dengan pelbagai ‘alasan’.

Jika dipandang sepi perkara itu, ia mungkin akan menjadi barah, dan ia akan merencatkan tempoh usaha negara untuk melahirkan lebih ramai ‘adik beradik Sidek’  ‘Lee Chong Wei’,  ‘Koo Kien Keat-Tan Boon Heong’, dan episod pencariannya akan menjadi lebih panjang.

Kita juga tidak mahu tindakan perlahan mengesan pemain berbakat, melarat.

Lihat saja  Loh Kean Yew yang terpaksa berhijrah ke negara lain sehingga Singapura lebih dahulu mencipta kejutan melalui anak kelahiran Malaysia itu, muncul juara dunia.

Abangnya Loh Kean Hean turut mewakili Singapura menjadi pemain beregu.

Sehubungan itu dengan tertubuhnya Skuad Elit Junior ini Malaysia diharap tidak lagi bergantung kepada pemain senior terlalu lama seperti sebelum ini sehingga kita lupa bakat baru yang boleh memberi saingan kepada pemain elit.–AlHijrah Online

Penulis adalah Editor / Penerbit Berita AlHijrah.

Penafian: Artikel yang disiarkan AlHijrah Online ini adalah pandangan peribadi penulis. Ia tidak menggambarkan pendirian Editorial AlHijrah Media Corporation dalam isu yang dikupas.


KPKT BELANJA RM50 JUTA TUKAR LIF USANG, DAIF DI PPR

KOTA BHARU: Kementerian Pembangunan Kerajaan Tempatan (KPKT) akan membelanjakan RM50 juta khusus bagi menukar lif usang dan daif di Projek Perumahan Rakyat (PPR) seluruh negara.

Menterinya Nga Kor Ming berkata langkah tersebut diambil supaya PPR terlibat lebih berdaya huni dan demi keselesaan penduduknya.

“Sebagai permulaan 100 lif usang disasarkan untuk ditukar setiap tahun. Jadi dalam tempoh lima tahun (satu penggal) 500 lif baharu akan ditukar yang memberi manfaat kepada 500,000 penduduk di PPR.

“Kita bukan sahaja akan menukar lif baharu malah mengindahkan ruang lif supaya apabila penduduk balik mereka rasa selesa kerana lampu terang, suasana kondusif, lif lebih efisien dan keselamatan sentiasa dipantau,” katanya.

Beliau berkata pada sidang media selepas Majlis Perasmian Pasar Tok Kenali di Binjai yang turut dihadiri Menteri Besar Kelantan Datuk Ahmad Yaakob, di sini hari ini.

Nga berkata demikian ketika diminta mengulas mengenai kajian Tabung Kanak-Kanak Pertubuhan Bangsa-Bangsa Bersatu (UNICEF) yang mendapati lebih 12.3 peratus kanak-kanak dan remaja berusia 10 hingga 17 tahun di PPR di Lembah Klang mengalami masalah kesihatan mental dan cenderung untuk membunuh diri.

Mengulas lanjut, Nga berkata KPKT juga akan membelanjakan RM90.4 juta untuk kerja-kerja penyelenggaraan PPR serta rumah kos awam supaya lebih berdaya huni.

“Oleh itu, beri lima tahun kepada kerajaan ini kerana kestabilan politik sangat penting supaya segala yang dirancang dapat dilaksanakan.

“Jika tidak segala rancangan tidak dapat dilaksanakan biarpun sudah ada peruntukan akibat pergolakan politik,” katanya. –AlHijrah Online


MONOREL RAPID KL TERBAKAR

KUALA LUMPUR: Perkhidmatan monorel Rapid KL di stesen Maharajalela tergendala selepas dua buah gerabak monorel terbakar, pagi tadi.

Menurut kenyataan media Prasarana, insiden berlaku apabila satu daripada 64 tayar yang digunakan oleh satu tren empat gerabak telah meletup dan kemudiannya terbakar dipercayai kerana tekanan angin tayar yang rendah.

Sepasukan 21 anggota bomba dikejarkan ke lokasi kejadian selepas menerima panggilan kecemasan pada jam 7.27 pagi.

Komander Operasi Jabatan Bomba dan Penyelamat Malaysia (JBPM) Kuala Lumpur, Mohamad Iqbal Zakaria berkata kebakaran itu membabitkan bahagian hadapan monorel dan satu gerabak penumpang yang bergerak dari stesen Maharajalela ke stesen KL Sentral.

“Semua penumpang berjaya menyelamatkan diri dengan keluar dari gerabak dibantu petugas stesen monorel sebelum bomba sampai.

“Tiada kecederaan atau kemalangan jiwa dilaporkan dan kebakaran dapat dipadamkan sepenuhnya pada jam 8.56 pagi,” katanya dalam kenyataan, hari ini.

Insiden itu menyebabkan semua perkhidmatan monorel antara stesen KL Sentral dan stesen Maharajalela dihentikan sementara.

Tren berkenaan ditunda keluar daripada stesen Maharajalela pada jam 10.59 pagi ke Depoh untuk siasatan lanjut dan para penumpang yang terjejas telah ditawarkan kupon bayaran balik yang boleh dituntut di semua kaunter Monorel KL.

Susulan kejadian tersebut, Rapid KL menyediakan perkhidmatan bas ulang-alik percuma kepada penumpang antara kedua-dua lokasi tersebut.

Bagaimanapun perkhidmatan monorel di stesen terlibat dilaporkan telah kembali seperti biasa kira-kira jam 12 tengah hari tadi. — AlHijrah Online


WARGA EMAS, CUCU LEMAS DALAM KOLAM TERBIAR

SUNGAI PETANI: Seorang warga emas dan cucu lelakinya ditemukan lemas dalam kolam terbiar berhampiran sebuah restoran di Taman Kempas, di sini malam tadi.

Kedua-dua mayat yang berusia 78 tahun dan setahun tujuh bulan itu ditemukan orang awam dalam keadaan terapung kira-kira jam 7.20 malam sebelum dimaklumkan kepada pihak polis.

Ketua Polis Daerah Kuala Muda ACP Zaidy Che Hassan berkata, pihaknya menerima panggilan berhubung kejadian sebelum menghantar anggota dari Balai Polis Tikam Batu ke lokasi kejadian.

“Kolam tinggal itu dianggarkan sedalam kira-kira satu meter itu. Mangsa kemudian dikeluarkan dengan bantuan orang awam.

“Berdasarkan maklumat saksi, dia melihat orang ramai berkumpul di kawasan kolam lama itu sebelum mendapati ada dua mangsa berkenaan lalu membuat panggilan MERS 999 untuk bantuan,” katanya dalam satu kenyataan, hari ini.

Menurut Zaidy, bapa kanak-kanak itu yang juga anak lelaki kepada warga emas tersebut memaklumkan mereka menetap di Kampung Matang Berangan, Pinang Tunggal, di sini.

“Anak lelaki itu memaklumkan bapanya selalu membawa cucu bersiar-siar setiap petang selepas mengambil kanak-kanak itu daripada isterinya yang bekerja di kedai makan berhampiran kawasan itu,” katanya.

Ujar Zaidy, sebelum penemuan dua mayat terbabit, bapa kanak-kanak itu mencari kedua-dua mangsa selepas jam 7 malam sebelum ternampak orang ramai berkumpul di kawasan kolam tersebut.

“Ketika itu dia ternampak bapa serta anaknya dalam keadaan terapung dalam kolam berkenaan. Berdasarkan siasatan dan pemeriksaan, tiada sebarang unsur jenayah dalam kes ini dan kedua-dua mangsa disahkan meninggal dunia oleh pegawai perubatan.

“Kedua-dua mayat dihantar ke Jabatan Forensik Hospital Sultan Abdul Halim (HSAH) di sini untuk urusan bedah siasat,” katanya.—AlHijrah Online


UMRAH JEMAAH ANTARABANGSA MULAI 10 OGOS

RIYADH: Kerajaan Arab Saudi membuka semula ruang bagi jemaah antarabangsa menunaikan umrah, pada 10 Ogos bersamaan 1 Muharam 1443 Hijrah.

Memetik laporan Saudi Press Agency, kerajaan Arab Saudi mengumumkan kebenaran itu selepas warganegara serta penduduk di Arab Saudi dibenarkan menunaikan umrah bermula 25 Julai.

Presiden Ketua Umum Hal Ehwal Dua Masjid Suci, Sheikh Abdul Rahman As-Sudais telah mengarahkan semua pihak bertanggungjawab untuk bersiap sedia bagi menerima jemaah umrah di Masjidil Haram, Makkah.

Beliau turut mengarahkan pegawainya untuk mempergiatkan usaha mencegah penularan COVID-19 di Masjidil Haram, Makkah serta Masjid Nabawi, Madinah, selepas membuktikan tiada berlakunya jangkitan COVID-19 semasa musim haji yang berlangsung baru-baru ini.

Sementara itu, lapor Haramain Sharifain, jemaah berumur 18 tahun dan ke atas sahaja dibenarkan dan wajib menerima suntikan dos vaksin COVID-19 lengkap jenis Pfizer, Mordena, Astrazeneca atau Johnson & Johnson.

Bagi individu yang menerima suntikan vaksin keluaran China, mereka perlu mengambil dos penggalak sama ada jenis Pfizer, Mordena, Astrazeneca atau Johnson & Johnson.

Semua negara dibenarkan menghantar jemaah mereka terus ke negara itu namun terdapat beberapa negara yang perlu menjalani kuarantin di negara ketiga sewaktu transit sebelum tiba di Arab Saudi.

Negara-negara tersebut merupakan India, Pakistan, Indonesia, Mesir, Turki, Argentina, Brazil, Afrika Selatan dan Lubnan.

Bermula 25 Julai, agensi-agensi Umrah yang disahkan Kementerian Haji dan Umrah akan diberi kuasa bagi mengeluarkan Visa Umrah untuk masuk ke Arab Saudi.

Bagaimanapun, kelayakan dan syarat kebenaran menunaikan umrah boleh berubah mengikut senario semasa pandemik COVID-19 di seluruh negara.

Ibadah umrah pernah ditangguhkan bermula Februari 2020 dengan penutupan Masjidil Haram, ekoran penularan wabak COVID-19 di seluruh dunia.

Namun, kerajaan Arab Saudi membuka semula masjid suci itu pada Oktober 2020 dengan membenarkan 6,000 orang yang terdiri daripada warganegara dan penduduk negara itu sahaja.—AlHijrah Online


PENJAGA GAJAH MAUT DISERANG ‘TENANG’

KUALA TERENGGANU: Seorang penjaga gajah maut selepas diserang gajah semasa melakukan kerja-kerja pembersihan di Perkampungan Konservasi Gajah (KECV), Kenyir, pagi tadi.

Mangsa, Anucha Tangsakun, 38 tahun, berwarganegara Thailand telah diserang gajah yang dikenali sebagai Tenang, dengan menusuk gading pada bahagian perut dan peha kiri mangsa sehingga maut di tempat kejadian. Ketua Polis Daerah Hulu Terengganu, DSP Mohd Adli Mat Daud berkata, mangsa difahamkan melakukan rutin hariannya dengan membersihkan dan memberi makanan kepada gajah-gajah yang dirantai serta ditambat di tiang kawasan santuari itu.

Tenang bertindak menyerang mangsa semasa dia mahu melepaskan ikatan sebelum membawanya ke sungai.

Mohd Adli berkata, mayat mangsa dibawa ke Unit Forensik Hospital Hulu Terengganu bagi tindakan lanjut dan kematian diklasifikasikan sebagai mati mengejut.

Sementara itu, pihak KECV memaklumkan emosi gajah itu yang berusia 22 tahun itu kurang stabil kerana sebelum ini Tenang dicederakan seekor gajah jantan liar pada dua minggu lalu.—AlHijrah Online


Oman mahu buka kedutaan di Palestin

MUSCAT, 27 Jun – Oman semalam memaklumkan ia memutuskan untuk membuka kedutaan di wilayah Palestin sebagai tanda sokongan kepada penduduk Palestin.

Sinar Harian yang memetik laporan AFP menyebutkan keputusan itu menjadikan Muscat sebagai negara Teluk Arab pertama berbuat demikian.

Ia bertepatan dengan bengkel ekonomi diterajui Amerika Syarikat (AS) di Bahrain untuk mendedahkan pelan damai Timur Tengah kontroversi yang dijangka tidak akan mengiktiraf kemerdekaan Palestin.

“Sebagai simbol sokongan berterusan, pemerintah Oman, Sultan Qaboos Said al Said memutuskan untuk membuka misi diplomatik di peringkat kedutaan di Palestin,” kata Kementerian Luar dalam satu kenyataan di Twitter.

Delegasi dari Kementerian Luar akan ke Ramallah untuk mengambil langkah yang perlu bagi pembukaan kedutaan tersebut.

Difahamkan, Oman tidak menyertai bengkel ekonomi di Manama tersebut di mana pentadbiran Presiden AS, Donald Trump berharap dapat meningkatkan pelaburan AS$50 bilion (RM207 bilion) untuk memperbaiki keadaan ekonomi Palestin.

Persidangan itu turut diboikot Pihak Berkuasa Palestin (PA) yang bimbang pentadbiran AS akan menggunakan wang untuk melaksanakan penyelesaian politik pro-Israel.


PROSES BEDAH SIASAT MANGSA NAHAS PESAWAT SELESAI, TUNGGU PADANAN DNA

KLANG: Urusan bedah siasat terhadap semua mayat mangsa nahas pesawat terhempas di Lebuhraya Guthrie berhampiran Bandar Elmina Shah Alam Khamis lepas, telah selesai malam tadi dan menunggu hasil padanan asid deoksiribonukleik (DNA).

Ketua Polis Selangor Datuk Hussein Omar Khan berkata sebanyak 300 sampel cebisan mayat telah dihantar ke Jabatan Kimia bagi tujuan padanan DNA dan 30 peratus berjaya diselesaikan.

Beliau berkata seramai 30 pegawai patologi dan forensik terlibat dalam bedah siasat berkenaan.

“Semalam, kita telah mendapat satu padanan DNA yang positif milik penunggang p-hailing Muhamad Hafiz Muhamad Saleh dan jenazah diserahkan kepada warisnya pagi ini.

“Pihak Jabatan Kimia sedang berusaha keras untuk melengkapkan semua padanan DNA dan kita positif semua urusan akan selesai Isnin ini,” katanya dalam sidang media di Jabatan Forensik Hospital Tengku Ampuan Rahimah di sini hari ini.

Hussein menjangkakan satu lagi jenazah akan dapat dikenal pasti hari ini dan boleh diserahkan kepada waris esok.

Beliau berkata selain padanan DNA, urusan pengecaman jenazah juga dibuat menggunakan rekod pergigian dan cap jari.

“Setakat ini, polis telah berjaya mengenal pasti lapan cap jari mangsa,” katanya.

Sementara itu, Hussein berkata beliau berharap waris mangsa nahas berkenaan dapat menerima seadanya keadaan jenazah yang diserahkan kepada mereka kelak.

Beliau berkata terdapat cebisan-cebisan mayat yang telah terbakar dan tidak dapat diproses untuk mencari padanan DNA.

“Waris juga harus bersabar kerana proses padanan DNA adalah rumit dan sensitif, dan kita mahu semua cebisan mayat diserahkan kepada pemilik yang sebenarnya,” katanya.

Tragedi yang berlaku pada 2.48 petang itu menyaksikan sebuah pesawat peribadi terhempas dan mengorbankan kesemua dua kru dan enam penumpang selain meragut nyawa dua pengguna jalan raya masing-masing seorang pemandu e-hailing dan penunggang p-hailing.–AlHijrah Online


MESIR, PBB CUBA KEKANG PEPERANGAN DARI BERLAKU DI GAZA

PBB: Mesir dan Pertubuhan Bangsa-Bangsa Bersatu (PBB) cuba menghalang “peperangan” berlaku di wilayah Gaza ketika keganasan memuncak di antara Palestin dan Israel, demikian menurut wakil khas PBB pada Khamis.

Peningkatan ketegangan adalah “bahaya” dan Mesir serta PBB telah berkerja keras bagi menghalang situasi daripada “tercetusnya peperangan,” kata Koordinator Khas PBB untuk proses damai timur tengah, Nickolay Mladenov dipetik Stephane Dujarric, yang juga jurucakap Setiausaha Agung PBB, Antonio Guterres, pada taklimat media di sini.

“Waktu dan hari berikutnya akan menjadi kritikal dan semua mesti menunjukkan kekangan maksimum dan masing-masing harus melakukan tugas mereka untuk mengelakkan berlakunya pertumpahan darah,” kata Mladenov dipetik agensi berita Xinhua hari ini.

Selasa lalu, lebih 190 roket dilancarkan ke Israel dari Gaza sebagai respons serang balas keganasan rejim zionis Israel yang membunuh komander kanan Jihad Islam, Baha Abu al-Atta dalam serangan udara menyasarkan rumahnya di al-Shuja’eya di timur Gaza .

Konflik Israel-Palestin bermula sejak lebih 70 tahun lalu diikuti dengan penjajahan Israel terhadap wilayah Palestin yang disokong barat sejak 1948. — Terjemahan AlHijrah Online


PEMBAYARAN FASA 1 BANTUAN KHAS COVID-19 BERMULA 6 SEPTEMBER

PUTRAJAYA: Proses pengkreditan Fasa 1 Bantuan Khas COVID-19 (BKC) secara berperingkat akan bermula 6 September depan dan dijangka selesai pada 10 September 2021.

Perdana Menteri Datuk Seri Ismail Sabri Yaakob berkata, sebanyak RM3.1 bilion telah disalurkan kepada institusi perbankan yang berkaitan bagi menyegerakan pembayaran BKC.

“Saya mengambil maklum isu kelewatan bayaran Bantuan Khas COVID-19 (BKC) yang sepatutnya dilaksanakan pada bulan Ogos yang lalu.

“BKC akan memanfaatkan seramai 10 juta penerima yang terdiri daripada kategori miskin tegar, B40 dan M40 serta golongan bujang yang berkelayakan,” dalam kenyataannya, hari ini.

Kategori penerima yang layak menerima BKC merupakan miskin tegar dan B40 berdasarkan kriteria kelayakan BPR 2021 dengan jumlah pendapatan isi rumah atau warga emas (RM5,000 dan ke bawah) manakala bujang (RM2,500 dan ke bawah).

Manakala bagi kategori M40 perlu melaporkan cukai pendapatan dengan jumlah pendapatan bagi isi rumah (RM5,001 hingga RM9,000) dan bujang (RM2,501 hingga RM5,000).

Menurut Ismail Sabri, BKC merupakan sebahagian daripada inisiatif Pakej Perlindungan Rakyat dan Pemulihan Ekonomi (PEMULIH), selain bayaran tambahan kepada pakej rangsangan ekonomi.

Sebelum ini, kerajaan mengumumkan Pakej PEMULIH sebagai antara inisiatif pemberian bantuan menyeluruh kepada rakyat dalam mengharungi kesan akibat pandemik COVID-19.

“Saya sentiasa peka terhadap keluh-kesah rakyat dan berharap pembayaran BKC ini sedikit sebanyak mampu meringankan beban rakyat yang terkesan akibat COVID-19.

“Kerajaan terus komited dalam memastikan kesejahteraan Keluarga Malaysia, terutamanya kumpulan sasar,” katanya.

Pembayaran seterusnya akan dilaksanakan mengikut jadual yang telah ditetapkan.

—AlHijrah Online


Al-Kahfi: Solusi cabaran kehidupan

Solusi mendepani cabaran persekitaran tidak menentu, ketidakpastian, kerumitan dan kekaburan dengan bacaan, pemahaman dan iktibar melalui surah Al-Kahfi.


TUKANG RUMAH BUNUH ISTERI GUNA TUKUL BESI DIDAKWA

DUNGUN: Seorang tukang rumah didakwa di Mahkamah Majistret di sini hari ini atas pertuduhan membunuh isterinya di Bukit Besi dekat sini, awal bulan ini.

Mohd Amir Hamzah, 32, yang memakai baju lokap berwarna ungu, mengangguk faham ketika pertuduhan dibacakan di hadapan Majistret Noradila Ab Latif.

Dia dituduh menyebabkan kematian Rubiah Sabtu, 41, di Kampung Besol, Batu 6, Bukit Besi antara 7.30 hingga 8 pagi pada 5 April lepas.

Pertuduhan mengikut Seksyen 302 Kanun Keseksaan yang membawa hukuman mati jika sabit kesalahan.

Tiada pengakuan direkodkan daripada tertuduh kerana kes bunuh di bawah bidang kuasa Mahkamah Tinggi. Mahkamah menetapkan 13 Jun ini untuk sebutan semula kes.

Pendakwaan dikendalikan oleh Timbalan Pendakwa Raya Nur Athirah Hashim, manakala tertuduh diwakili peguam daripada Yayasan Bantuan Guaman Kebangsaan (YBGK), Hafizul Faris Che Razlan.

Media sebelum ini melaporkan, Rubiah yang cedera parah pada bahagian muka, maut selepas dipercayai dipukul dengan tukul besi di kediamannya selepas berlaku perselisihan faham antara pasangan suami isteri itu.

Mangsa yang merupakan peniaga runcit kecil-kecilan, mempunyai enam orang anak hasil perkahwinan terdahulu dan selepas mengahwini tertuduh tahun lepas, mereka mempunyai seorang anak perempuan berusia tiga bulan. — AlHijrah Online


Ketua agensi pengelolaan darurat AS letak jawatan

KUALA LUMPUR – Ketua Agensi Pengelolaan Darurat  Persekutuan Amerika Syarikat (FEMA) mengumumkan peletakan jawatannya di Washington,  semalam, menurut laporan BBC yang dipetik Sinar Online.

Long Brock yang memegang jawatan terbabit sejak Jun 2017 telah  mengetuai beberapa operasi menangani situasi kecemasan dan darurat  termasuk operasi di Puerto Rico susulan Taufan Maria yang meragut ribuan nyawa.

Beliau yang sebelum ini dikatakan terlibat dalam pertelingkahan  berhubung penggunaan dana kerajaan menyatakan sudah tiba masa untuk beliau pulang ke pangkuan keluarga.

Bagi Long yang mempunyai pengalaman menguruskan lebih 200 situasi darurat dan kecemasan, kesempatan berkerja di FEMA adalah peluang sekali seumur hidupnya.

Terdahulu, laporan Inspektor  Jeneral Jabatan Keselamatan Dalam Negeri mengatakan, Long harus  membayar balik kepada kerajaan sejumlah AS $151,000 (RM 614,213) bagi  kos kenderaan dan kakitangan terlibat dalam perjalanan peribadi,  kebanyakannya dari Washington ke kediamannya di North Carolina.

Tempat Brock akan digantikan timbalannya, Peter Gaynor.


3 LELAKI DIPENJARA LAPAN BULAN, DENDA RM1,000 CEDERAKAN GURU TAHFIZ

KUALA LIPIS: Mahkamah Majistret hari ini, menjatuhkan hukuman penjara lapan bulan kepada tiga lelaki selepas mereka mengaku bersalah mencederakan seorang tenaga pengajar pusat tahfiz, minggu lepas.

Majistret Siti Aisyah Ahmad juga memerintahkan Wan Haris Wan Ismail, 38, dan Azraen Che Mat Noor, 43, kedua-duanya bekerja sebagai jurukimpal serta buruh Zulkifli Mohd Nasir, 27, menjelaskan denda RM1,000 atau penjara enam bulan, jika gagal berbuat demikian.

Semua mereka yang beralamat di Jerantut dekat sini mengaku bersalah mencederakan Muhammad Zulhafiz Mohd Rasid, 26, pada 5.10 petang, 11 Ogos lepas di surau Pusat Tahfiz Darul Fikri Al-Mahmudiah di sini.

Pertuduhan dibuat mengikut Seksyen 323 Kanun Keseksaan yang memperuntukkan hukuman penjara sehingga setahun atau dengan denda maksimum RM2,000 atau kedua-dunya, jika sabit kesalahan.

Berdasarkan fakta kes, semua tertuduh didakwa memukul Muhammad Zulhafiz selepas menceroboh pusat tahfiz itu, menyebabkan mangsa mengalami cedera di mata kanan sehingga perlu dijahit.

Pada prosiding itu, peguam Fariha Nuzuruhan merayu mahkamah hanya menjatuhkan hukuman denda paling minimum atas alasan semua tertuduh berpendapatan sekitar RM1,500 dan RM2,000, menanggung keluarga serta telah insaf dengan perbuatan mereka.

Bagaimanapun, Pengarah Pendakwaan Pahang Abdul Ghafar Ab Latif memohon hukuman penjara sebagai pengajaran kepada tertuduh dan masyarakat awam supaya tidak bertindak sewenang-wenangnya dan menghormati institusi pendidikan serta tenaga pengajar.

“Kes ini juga telah tular sehingga menimbulkan kemarahan masyarakat. Tertuduh bertiga telah memukul seorang tenaga pengajar dan mangsa tidak melawan, sebaliknya membiarkan dirinya dipukul beberapa kali selain kecederaan itu meninggalkan parut kekal,” katanya.

Di mahkamah sama, semua tertuduh bersama dua lagi Mohd Amirul Afif Che Mat Noor, 29, dan Rizuwan Hazmi, 47, kedua-duanya bekerja kampung, mengaku bersalah atas tuduhan menceroboh pusat tahfiz itu dengan menaiki sebuah kenderaan pacuan empat roda Suzuki Dmax pada masa dan hari yang sama.

Bagi kesalahan itu, mereka didakwa mengikut Seksyen 448 Kanun Keseksaan yang memperuntukkan hukuman penjara maksimum tiga tahun atau dengan denda sehingga RM5,000 atau kedua-duanya, jika sabit kesalahan.

Siti Aisyah memerintahkan semua tertuduh dipenjarakan selama 10 bulan dan denda RM2,000 atau jika gagal penjara enam bulan.

Semua hukuman penjara diarahkan bermula dari tarikh tertuduh ditangkap iaitu antara 12 dan 13 Ogos lepas .

Timbalan Pendakwa Raya Rif’ah ‘Izzati Abdul Mutalif pada prosiding itu memohon hukuman yang dapat menunjukkan keseriusan kesalahan dilakukan tertuduh sehingga menyebabkan trauma terhadap pelajar pusat tahfiz itu. –AlHijrah Online


MODUL UNTUK MENGEHADKAN UMUR MINIMUM PERKAHWINAN BAKAL DIPERKENALKAN

PARIT BUNTAR : Kerajaan akan memperkenalkan satu modul yang menetapkan Prosedur Operasi Standard (SOP) ketat untuk mengehadkan umur minimum perkahwinan kepada 18 tahun.

Menteri di Jabatan Perdana Menteri Datuk Seri Dr Mujahid Yusof Rawa berkata modul itu yang sedang disiapkan merupakan garis panduan untuk dipatuhi oleh semua negeri mengenai perkahwinan dan adalah menjadi satu kesalahan dari segi undang-undang jika SOP itu tidak diikuti.

“Modul itu telah kita bincangkan di peringkat Jawatankuasa Persekutuan yang dianggotai Kementerian Pembangunan Wanita, Keluarga dan Masyarakat serta Kementerian Kesihatan,” katanya dalam sidang media selepas merasmikan sukaneka dan penyampaian baucer pakaian sekolah di Parlimen Parit Buntar dan Dewan Undangan Negeri (DUN) Selinsing di sini hari ini.

Seramai 200 murid dan pelajar menerima baucer pakaian sebagai persiapan untuk persekolahan tahun hadapan di samping meringankan beban ibu bapa terutama golongan B40.

Baru-baru ini, Timbalan Perdana Menteri Datuk Seri Dr Wan Azizah Wan Ismail berkata kerajaan sedang menyiapkan Draf Pelan Strategik Kebangsaan bagi menangani masalah perkahwinan bawah umur.

Mujahid yang juga Ahli Parlimen Parit Buntar berkata walaupun ada negeri yang mahu meneruskan perkahwinan bawah umur 16 tahun, tetapi ia mestilah mematuhi SOP yang ketat. — BERNAMA


Saya maafkan pembunuh isteri saya

CHRISTCHURCH, 19 Mac – Seorang lelaki yang kehilangan
isterinya dalam serangan ganas di Christchurch berkata beliau tidak menyimpan
sebarang rasa benci terhadap Brenton Tarrant, pengganas kulit putih yang
melepaskan tembakan di dua masjid di Christchurch, kelmarin.

Sebaliknya, Farid Ahmad berkata kemaafan adalah jalan terbaik
untuk terus bergerak ke hadapan.

“Saya akan katakan padanya, saya sayang dia sebagai seorang
manusia’,” kata Farid.

Ketika ditanya apakah beliau dapat memaafkan Tarrant , Farid
berkata: “Sudah tentu. Perkara terbaik adalah kemaafan, kemurahan hati, kasih
sayang, dan sifat positif.”

Husna Ahmed, 44, adalah antara 50 orang mangsa yang
terkorban, dan sekurang-kurangnya empat orang wanita terbunuh dalam serangan
ganas terhadap dua masjid yang sedang menunggu waktu untuk menunaikan solat
Jumaat.

Sinar Harian yang memetik laporan AFP menyebutkan apabila
kejadian tembakan bermula, Husna membantu beberapa orang lain melarikan diri
dari dewan wanita dan kanak-kanak.

“Dia menjerit ‘keluar ikut sini, cepat-cepat’ dan dia bawa
banyak anak-anak dan wanita ke tempat yang selamat.

“Kemudian dia kembali untuk memeriksa saya, kerana saya
berada di kerusi roda, dan ketika dia menghampiri pintu, dia ditembak, dia
sibuk menyelamatkan nyawa, sehingga melupakan dirinya sendiri,” kata Farid.


PM BERI AMARAN TERAKHIR KEPADA PIHAK MAIN ISU 3R

KUALA LUMPUR: Perdana Menteri Datuk Seri Anwar Ibrahim memberi amaran terakhir kepada mana-mana pihak supaya tidak mengeksploitasi isu 3R dengan menyentuh kaum, agama dan institusi diraja yang boleh memecah-belahkan negara.

Beliau berkata pemantauan tanpa berkecuali akan dilakukan oleh Suruhanjaya Komunikasi dan Multimedia serta Polis Diraja Malaysia.

“Ini amaran terakhir daripada kerajaan sebab saya selaku Perdana Menteri tidak ada pilihan kerana desakan dalam kalangan ahli fikir dan untuk pertahankan keselamatan negara. Ini mengatasi kepentingan.

“Orang-orang tertentu merasakan kedudukan mereka itu terlalu tinggi dan hebat tidak mungkin terdakwa ataupun tercabar.

“Negara tidak boleh begitu, kita tidak boleh pandang dan pilih kedudukan pangkat, keturunan atau kekayaan,” katanya kepada pemberita selepas mempengerusikan mesyuarat Majlis Perundingan Pimpinan Kerajaan Perpaduan di Pusat Dagangan Dunia Kuala Lumpur malam ini.

Anwar berkata negara tidak akan kekal stabil sekiranya perkara tersebut dibiar dilakukan oleh pihak yang terdesak dan sanggup berbuat apa sahaja hanya untuk mempertahan kuasa atau mencari pengaruh baharu.–AlHijrah Online


TOLAK MENOLAK, KEKECOHAN ANTARA JURUGAMBAR DAN PEGUAM

SHAH ALAM: Kekecohan dan pertengkaran berlaku di pekarangan kompleks mahkamah di sini hari ini melibatkan seorang peguam mewakili Samirah Muzaffar dan seorang jurugambar.

Samirah, 47, tertuduh dalam kes bunuh Ketua Pegawai Eksekutif (CEO) Cradle Fund Nazrin Hassan, tiba di pekarangan mahkamah kira-kira 9.05 pagi bersama barisan peguamnya.

Insiden itu berlaku di perkarangan lobi mahkamah dipercayai peguam yang hendak ke bilik bicara mahkamah dihalang jurugambar bertugas.

Pertengkaran dan tolak menolak kemudiannya berlaku antara peguam S.Suresh dengan seorang jurugambar hingga menyebabkan kecederaan ringan di kepala peguam itu.

Sebelum prosiding kes bermula di hadapan Hakim Mahkamah Tinggi Datuk Ab Karim Ab Rahman, peguam Tan Sri Muhammad Shafee Abdullah yang juga mewakili Samirah memohon agar pihak pembelaan diberikan khidmat polis pengiring apabila keluar dari bilik mahkamah.

Ab Karim bagaimanapun berkata ia di luar bidang kuasanya.

Di luar mahkamah Suresh memberitahu media bahawa: “Saya tidak okey (mengenai kecederaan dialami). Saya akan memikirkan mengenainya (untuk membuat laporan polis berkaitan insiden itu).”

Difahamkan jurugambar terbabit telah membuat laporan polis berhubung kejadian itu.

Muhammad Shafee pada sidang media berkata ketika kejadian, seorang jurugambar telah terhentak kameranya ke kepala Suresh hingga meninggalkan kesan dan berdarah.

“Seorang jurugambar sama ada sengaja atau tidak sengaja telah terhentak ke kepala Suresh. Ada dua lubang yang amat jelas, tapi nasib baik dia okey. Oleh sebab itu, saya minta polis pengiring supaya perkara ini tidak berulang,” katanya.

Terdahulu, Ab Karim melepas dan membebaskan Samirah dan dua remaja lelaki atas pertuduhan membunuh Nazrin, empat tahun lepas.

Beliau membuat keputusan itu selepas mendapati pihak pendakwaan gagal menimbulkan kes prima facie di akhir kes pendakwaan terhadap ketiga-tiga mereka. – AlHijrah Online


37 PEGAWAI IMIGRESEN DIKENAKAN TINDAKAN TATATERTIB

SEPANG, 31 Mei – Sebanyak 37 pegawai Jabatan Imigresen dikenakan tindakan tatatertib sejak Februari lepas kerana terlibat dengan kegiatan sabotaj Sistem Imigresen Malaysia (myIMMs), kata Ketua Pengarah Jabatan Imigresen Datuk Seri Sakib Kusmi.

Daripada jumlah itu, 15 orang telah dibuang kerja, 14 orang digantung kerja dan lapan orang lagi ditangguh pergerakan gaji, katanya.

“Pegawai yang terlibat daripada skim perkhidmatan peringkat sokongan yang bertugas di pintu-pintu masuk utama negara, ada juga pegawai teknologi maklumat serta pegawai yang bekerja dengan vendor sistem itu.

“Ada antara mereka ini yang baru bekerja selama enam bulan dan yang paling lama dalam perkhidmatan kira-kira 15 tahun,” katanya dalam sidang media di Lapangan Terbang Antarabangsa KL (KLIA), di sini hari ini.

Ditanya sama ada pegawai terbabit akan didakwa di mahkamah kerana salah guna kuasa, katanya, ia tertakluk kepada siasatan yang dijalankan Polis Diraja Malaysia (PDRM) sekiranya terdapat unsur jenayah.

BERNAMA


13,050 KES BAHARU COVID-19 UNTUK ENAM HARI LEPAS

KUALA LUMPUR: Kes harian baharu COVID-19 untuk enam hari lepas (Rangkuman Mingguan Bernama 22 Okt-27 Okt) meningkat sekitar 12 peratus kepada 13,050 dengan angka tertinggi dicatat semalam (27 Okt) sebanyak 2,762 kes.

Daripada 2,762 kes itu, lapan (8) adalah kes import dan lima (5) daripadanya dikesan di Melaka dan masing-masing satu (1) di Negeri Sembilan, Perak dan Sarawak .

Ini berbanding 11,674 kes harian baharu COVID-19 untuk tempoh yang sama, 15 Okt hingga 20 Okt lepas. Kumulatif kes COVID-19 di Malaysia kini sebanyak 4,890,437.

Peningkatan kecil kes baharu COVID-19 dijangka berlaku untuk beberapa minggu ini seperti yang dinyatakan oleh Menteri Kesihatan Khairy Jamaluddin minggu lepas, yang ada kaitannya dengan penularan subvarian Omicron XBB di Malaysia.

Setakat ini, untuk bulan Oktober 2022, kes harian baharu melepasi angka 2,000 sebanyak 10 hari iaitu pada 13 Okt (2,090), 14 Okt (2,231), 15 Okt (2,023), 19 Okt ( 2,295), 20 Okt (2,561), 21 Okt(2.256),  22 Okt (2,618), 23 Okt (2,054), 26 Okt (2,136) dan 27 Okt(2,762).

Kali terakhir angka kes harian baharu negara melepasi angka 2,000 ialah pada 30 Sept 2022 sebanyak 2,007 kes.

Kes terendah untuk bulan Oktober 2022 adalah pada 17 Oktober iaitu 1,210 kes.-AlHijrah Online


Ekstradisi Zakir Naik: Pemuda Pas sokong Mahathir

KUALA LUMPUR – Pemuda Pas menyatakan sokongan terhadap tindakan  Perdana Menteri, Tun Dr Mahathir Mohamad yang enggan memenuhi permintaan India untuk mengekstradisi pendakwah antarabangsa, Dr. Zakir Naik ke negara itu.

Ketuanya, Muhammad Khalil Abdul Hadi turut bersetuju dengan kenyataan  Dr Mahathir yang menyifatkan ketegasannya itu seperti tindakan Australia yang sehingga ke hari ini tidak menyerahkan Sirul Azhar Umar kepada Malaysia yang disabit atas kesalahan bunuh.

“Saya menyokong tindakan Perdana Menteri, Tun Dr Mahathir Mohamad untuk tidak mengekstradisi pendakwah antarabangsa Dr. Zakir Naik ke India atas kebimbangan beliau tidak akan mendapat keadilan yang sewajarnya,” katanya dalam satu kenyataan, hari ini.

Semalam, Dr Mahathir membuat kenyataan dengan membandingkan status Zakir Naik dengan permohonan Malaysia terhadap Australia berkenaan ekstradisi Sirul Azhar Umar yang disabit atas kesalahan bunuh.

Menurutnya, sebelum menerima permohonan ekstradisi daripada pemerintah India, kerajaan Malaysia perlu mengetahui apa yang berlaku kepada individu berkenaan.

Pada masa sama, Muhammad Khalil turut menyifatkan tindakan Ahli Parlimen Bukit Gelugor, Ramkarpal Singh yang mempertikaikan keputusan Dr Mahathir adalah tidak wajar.

“Zakir Naik adalah tetamu di Malaysia dan  selama berada di Malaysia, beliau tidak melakukan sebarang kesalahan malah kehadirannya turut disenangi oleh majoriti rakyat di dalam negara.  Statusnya sebagai pendakwah di medan antarabangsa sudah cukup membuktikan bahawa beliau bukan sepertimana yang didakwa.

“Saya percaya disebabkan status dan kredibiliti Dr. Zakir Naik sebagai pendakwah antarabangsa maka Perdana Menteri membuat keputusan  untuk tidak mengekstradisi beliau ke India,” katanya.

Katanya, dengan kemampuan dan pengalaman Dr Mahathir, beliau percaya keputusan yang dibuat tidak akan menimbulkan ketegangan hubungan dua hala antara Malaysia dan India.

Sementara itu, Muhammad Khalil percaya keputusan yang dibuat Dr Mahathir itu adalah tanpa merujuk kepada anggota Kabinetnya, sama seperti mana isu lantikan Ketua Pesuruhjaya Suruhanjaya Pencegahan Rasuah Malaysia (SPRM) yang baharu, Latheefa Koya.

“Mutakhir ini jika dilihat Dr Mahathir sudah boleh membuat dua keputusan yang agak besar tanpa merujuk dulu kepada Kabinet. Adakah  boleh dikatakan Kabinet yang ada sekarang lemah dan terdapat anggotanya  tidak menepati piawaian sebagaimana yang didakwa hingga beliau langsung  tidak merujuk kepada mereka.

“Adakah beliau tidak mempercayai sebahagian daripada Kabinetnya lalu membuat keputusan sendiri. Berdasarkan situasi tersebut, boleh disimpulkan bahawa kerajaan Pakatan Harapan (PH) tidaklah sekukuh dan sekuat yang didakwa,” katanya. – SINAR HARIAN


KABINET LULUS DASAR RAHMATAN LIL ALAMIN

Kertas pelaksanaan dasar pentadbiran Islam baru dengan pendekatan R.A.H.M.A.H dilulus Kabinet hari ini. Ikuti laporan Berita AlHijrah 25 Oktober 2019.


KERAJAAN TIDAK AKAN BERTOLAK ANSUR, BENARKAN SISTEM BERAJA DIPEROLOK DAN DIGANGGUGUGAT – PM

KUALA LUMPUR: Perdana Menteri Datuk Seri Anwar Ibrahim menegaskan kerajaan tidak akan bertolak ansur atau membenarkan sistem beraja diperolok dan diganggugugat atas nama kebebasan.

Katanya, raja laksana pohon dan institusi itu mesti tersemat dipelihara dengan baik.

“Kerajaan pastinya akan mempertahankan dengan memastikan tindakan yang setimpal akan diambil ke atas mana- mana pihak yang cuba mengancam sistem beraja dan keluhuran Perlembagaan,” katanya ketika berucap di Istiadat Sempena Ulang Tahun Hari Keputeraan Rasmi Yang di-Pertuan Agong di Istana Negara hari ini.

Tambah Anwar perkara itu juga sesuai dengan bidalan Melayu bahawa, “Biar patah dayung di tangan, dengan jari ku kayuh jua”. – AlHijrah Online


KLUSTER PENJARA SEBERANG PERAI: SEORANG PEGAWAI PENJARA POSITIF COVID-19

PULAU PINANG: Seorang pegawai di Penjara Seberang Perai, Jawi, dilaporkan positif COVID-19, semalam.

Pengarah Penjara Pulau Pinang, Roslan Mohamed berkata, ini merupakan kes pertama yang membabitkan pegawainya selepas mendapati 53 banduan dipenjara itu positif COVID-19.

Menurut Roslan, sebaik keputusan ujian saringan terhadap banduan diterima, pihak petugas kesihatan telah membuat saringan terhadap kontak rapat pegawai terbabit.

Tambahnya, daripada jumlah 53 banduan yang positif COVID-19, 25 banduan adalah banduan yang sedang menjalani hukuman yang telah ditempatkan di blok penghuni baharu yang positif sebelum ini.

Setakat ini, tiada jangkitan dalam kalangan penghuni lama yang tinggal di blok berlainan dengan kes yang dilaporkan positif semalam, dan sehingga Sabtu, sebanyak 54 kes dilaporkan di penjara itu.

Sementara itu, Roslan berkata, semua 160 kes positif baharu di Penjara Reman Pulau Pinang membabitkan tahanan.

Setakat ini, Pulau Pinang mempunyai dua kluster utama iaitu  Penjara Reman dan Penjara Seberang Perai, yang menjadikan kedua-duanya adalah penjara ketiga dan keempat di negara ini yang dijangkiti COVID-19 selepas Tawau di Sabah dan Alor Star di Kedah.

Beliau berkata, walaupun berlaku peningkatan ketara di penjara berkenaan, prosedur operasi standard (SOP) dilaksanakan untuk menangani situasi berkenaan.

Kluster Penjara Reman Pulau Pinang mencatat 160 kes aktif baru semalam menjadikan jumlah positif COVID-19 menjadi 377 dengan satu kematian.

Penjara tersebut kini diletakkan di bawah Perintah Kawalan Pergerakan Diperketatkan (PKPD) susulan peningkatan kes dalam kalangan banduan di penjara itu.

Sehingga hari ini, Pulau Pinang telah mencatatkan sebanyak 439 kes aktif dengan tiga kematian.–AlHijrah Online


KUTIPAN ZAKAT MELAKA MENINGKAT 3.99 PERATUS KEPADA RM76.17 JUTA

MELAKA: Kutipan zakat harta dan fitrah di Melaka meningkat sebanyak 3.99 peratus kepada RM76.17 juta melibatkan 42,993 pembayar dalam tempoh Januari hingga semalam berbanding RM73.25 juta dengan jumlah 41,936 pembayar dalam tempoh sama tahun lepas.

Ketua Menteri Adly Zahari berkata daripada jumlah itu, zakat fitrah mencatatkan kutipan sebanyak RM4.45 juta pada tahun ini, meningkat 15.85 peratus daripada RM3.84 juta pada tahun lepas.

Adly yang juga Pengerusi Majlis Agama Islam Melaka (MAIM) berkata zakat pendapatan mencatatkan kutipan tertinggi iaitu kira-kira RM44.78 juta, meningkat empat peratus berbanding RM43.06 juta pada tahun lepas.

“Zakat ternakan pula merekodkan kutipan terendah iaitu sebanyak RM38,321.85, namun meningkat sebanyak 42.03 peratus berbanding RM26,981 pada tahun lepas.

“Kutipan zakat perniagaan ialah yang kedua tertinggi iaitu kira-kira RM13.74 juta dalam tempoh sama tahun ini berbanding RM13.96 juta dalam tempoh sama tahun lepas, menurun 1.61 peratus,” katanya kepada pemberita selepas Majlis Penyerahan Zakat Perniagaan dan Pelancaran Jom Berzakat di sini, malam tadi.

Pada majlis itu, sebanyak 10 agensi dan syarikat di Melaka menyerahkan zakat perniagaan masing-masing dengan jumlah keseluruhan lebih RM1.27 juta.

Syarikat dan agensi tersebut ialah Bina Masyhur Sdn Bhd (RM318,335), Fazil Agency (RM300,199), QSR Brands (M) Sdn Bhd (RM156,882), Pembangunan Pertanian Melaka Sdn Bhd (RM150,000), Gerbang Alaf Restaurants Sdn bhd (RM101,000), Perbadanan Kemajuan Negeri Melaka (RM100,000), CIMB Islamic Bank Sdn Bhd (RM50,000), Melaka Sentral Sdn Bhd (RM35,000), MBSB Bank Berhad (RM33,770.58) dan Hong Leong MSIG Takaful Bhd (RM30,000).

Mengulas lanjut, Adly yang juga Exco Kewangan, Tanah, Perancangan Ekonomi dan Hal Ehwal Agama Melaka berkata zakat wang simpanan meningkat 7.3 peratus kepada RM11.83 juta pada tahun ini diikuti emas dan perak (RM650,574.44), saham (RM611,804.39) dan pertanian (RM62,650).

Sementara itu, beliau berkata Zakat Melaka menyasarkan kutipan kira-kira RM104 juta pada tahun depan berbanding sasaran RM95 juta pada tahun ini.

Katanya peningkatan itu diyakini mampu dicapai ekoran kesedaran umat Islam di negeri ini terhadap Rukun Islam ketiga itu semakin meningkat selain penambahbaikan medium pembayaran zakat menerusi platform atas talian izakat.com yang baru diperkenalkan pertengahan tahun ini.

“Setakat ini izakat.com hanya mengendalikan pembayaran zakat fitrah namun ia akan diperluaskan untuk pembayaran zakat harta bagi memudahkan umat Islam di negeri ini menunaikan tanggungjawab mereka,” katanya.

Dalam pada itu, Ketua Pegawai Eksekutif Zakat Melaka, Abdul Halim Ismail berkata menerusi izakat.com, umat Islam boleh membuat pembayaran zakat melalui kaedah auto debit, dengan potongan gaji tanpa melalui majikan yang dijangka dilaksanakan selewat-lewatnya bulan hadapan.

Beliau berkata selain itu, inisiatif i-kendiri dan i-majikan telah diperkenalkan bagi menarik dan menggalakkan lebih ramai umat Islam menggunakan perkhidmatan atas talian itu selewat-lewatnya Januari depan.

“Menerusi inisiatif i-kendiri, pembayar zakat boleh menyemak, mengira dan membayar zakat yang telah dan akan dibuat manakala menerusi kaedah i-majikan pembayar zakat boleh menunaikan tanggungjawab mereka melalui potongan gaji secara dalam talian,” katanya. — BERNAMA


ISRAEL LANCAR SERANGAN UDARA BAHARU DI GAZA

GAZA CITY: Pesawat tempur Israel melancarkan serangan udara baharu di Semenanjung Gaza awal Ahad di tengah-tengah ketegangan yang semakin meningkat berikutan serangan mengejut Hamas ke bandar-bandar Israel, lapor Agensi Anadolu (AA).

Pejabat Perdana Menteri Benjamin Netanyahu berkata kabinet keselamatan melaksanakan “siri keputusan operasi” untuk memusnahkan keupayaan tentera dan kerajaan Hamas serta kumpulan Jihad Islam, “dengan cara yang akan menghapuskan keupayaan dan keinginan mereka untuk mengancam dan membahayakan rakyat Israel selama bertahun-tahun.”

Satu kenyataan tentera berkata, jet pejuang menyerang dua bilik kawalan Hamas di Gaza. Dua infrastruktur operasi di dalam masjid turut menjadi sasaran serangan pesawat.

Tentera Israel menggesa penduduk Gaza mengosongkan kawasan kediaman di tengah-tengah serangan udara yang berterusan di seluruh wilayah Palestin dan mengisytiharkan kawasan sekitar sempadan Gaza sebagai zon tentera tertutup.

Pejabat Penyelarasan Hal Ehwal Kemanusiaan Pertubuhan Bangsa-Bangsa Bersatu (OCHA) berkata sekurang-kurangnya 20,000 penduduk Palestin telah kehilangan tempat tinggal di Gaza dan berlindung di berpuluh-puluh sekolah dan pusat perlindungan kecemasan di seluruh semenanjung itu.

Akhbar Yedioth Ahronoth berkata penggera amaran roket berbunyi di Ashkelon selepas tembakan roket dari Gaza. Perkhidmatan ambulans Magen David Adom berkata enam warga Israel cedera di Ashkelon, termasuk seorang yang dalam keadaan serius.

Peningkatan ketegangan itu susulan serangan mengejut oleh Hamas pada awal Sabtu yang melibatkan berpuluh-puluh pejuang yang menyusup masuk ke bandar-bandar Israel berhampiran enklaf itu di tengah-tengah tembakan roket yang hebat.

Kementerian Kesihatan Israel berkata sekurang-kurangnya 300 warga Israel terbunuh dan lebih 1,500 cedera dalam serangan itu.

Lebih 250 rakyat Palestin, sementara itu, terbunuh dan lebih 1,700 cedera dalam serangan udara Israel di Gaza, menurut Kementerian Kesihatan.

Netanyahu berikrar untuk menggunakan semua kekuatan Israel untuk memusnahkan keupayaan Hamas dan “membalas dendam untuk hari hitam ini.”–AlHijrah Online


LELAKI CURI KABEL TNB MAUT TERKENA RENJATAN ELEKTRIK

SUBANG JAYA: Seorang lelaki maut sewaktu menerima rawatan selepas terkena renjatan elektrik ketika hendak mencuri kabel milik Tenaga Nasional Berhad (TNB) di sebuah kilang di Batu Tiga, Shah Alam.

Ketua Polis Subang Jaya, ACP Abd Khalid Othman berkata, suspek berusia 46 tahun sebelum ini ditemui masih hidup oleh jurutera TNB yang membuat lawatan di pencawang tersebut selepas pihaknya mendapat aduan gangguan bekalan elektrik di lokasi berkenaan.

Menurutnya, kilang tersebut tidak beroperasi ketika suspek memecah masuk dengan memotong pagar disyaki untuk mencuri kabel.

Mangsa dilapor terkena renjatan elektrik sehingga menyebabkan kerosakan fius dan kabel yang menyebabkan kerugian mencecah RM60,000.

“Pada Isnin lalu, sekitar jam 8.55 malam, pihak hospital mengesahkan suspek meninggal dunia semasa menerima rawatan disebabkan ‘second degree burn’ hampir 60 peratus dan disahkan positif COVID-19,” katanya hari ini.

Hasil pemeriksaan mendapati suspek mempunyai satu rekod jenayah harta benda dan tujuh kesalahan berkaitan dadah.—AlHijrah Online


BEKAS PENUNTUT KOLEJ SEBABKAN KEMATIAN BAYI TERLEPAS HUKUMAN MATI

PUTRAJAYA: Seorang bekas penuntut kolej yang sebelum ini dihukum mati kerana melemaskan bayi lelaki yang baru dilahirkannya di dalam mangkuk tandas asrama enam tahun lepas menangis apabila dibebaskan serta-merta oleh Mahkamah Rayuan di sini hari ini.

Panel tiga hakim diketuai Datuk Hadhariah Syed Ismail membuat keputusan itu selepas dimaklumkan bahawa Jabatan Peguam Negara (AGC) telah menerima representasi Nur Izzati Adi, 26, yang memohon pertuduhan lebih ringan iaitu daripada membunuh kepada menyebabkan kematian.

Nur Izzati kemudian mengaku bersalah dan panel itu menjatuhkan hukuman penjara sembilan tahun terhadapnya yang bermula dari tarikh tangkap iaitu 30 Mac 2017.

“Perayu dibebaskan serta-merta hari ini dan saya arahkan warden penjara untuk membuka gari perayu dan perayu boleh berjalan keluar dari mahkamah dengan lapang dada,” kata Hadhariah yang bersidang bersama-sama Datuk Azman Abdullah dan Mohamed Zaini Mazlan.

Pada 10 April 2017, Nur Izzati didakwa membunuh mangsa di tandas asrama perempuan aras tiga Kolej Pertanian Malaysia Bukit Kayu Hitam pada 5.20 petang 30 Mac 2017 mengikut Seksyen 302 Kanun Keseksaan.

Terdahulu, Timbalan Pendakwa Raya Mohammed Mokhzani Faris Mokhtar berkata AGC telah menawarkan pertuduhan di bawah Seksyen 309A Kanun Keseksaaan dan boleh dihukum mengikut Sekyen 309B kanun sama yang membawa hukuman maksimum penjara 20 tahun dan denda kepada Nur Izzati.

Peguam Datuk Amirul Ridzuan Hanif, yang mewakili tertuduh, mengesahkan perkara itu dan mencadangkan hukuman penjara sembilan tahun bermula dari tarikh Nur Izzati ditangkap.

Mohammed Mokhzani Faris tidak membantah tempoh hukuman penjara itu.

Selepas prosiding, Nur Izzati yang sebelum ini ditahan di Penjara Pokok Sena dilihat berpelukan dengan ahli keluarganya.

Pada 14 Jun 2020, Mahkamah Tinggi Alor Setar menjatuhkan hukuman mati selepas Nur Izzati didapati bersalah membunuh bayi lelaki berkenaan.

Dia kemudian mengemukakan representasi kepada AGC pada 11 April lepas bagi meringankan hukuman terhadapnya.–AlHijrah Online


Taktik jahat Zionis tahan penduduk Palestin

BAITULMAQDIS, 5 Julai – Rejim Zionis menahan seorang wanita Palestin di timur Baitulmaqdis dalam usaha memberi tekanan kepada anak lelakinya supaya menyerah diri kepada polis Israel.

Pusat Media Wadi Hileh (WHIC) berkata, ibu kepada Mahmoud
Ebeid ditahan secara paksa di kawasan kejiranan al-Issawiya semalam.

Difahamkan, nama Ebeid dalam senarai orang dikehendaki polis
Israel.

Terdahulu, polis Israel menahan tiga pemuda Palestin
berhampiran Pagar Damsyik di Kota Lama.

Sinar Harian yang memetik laporan agensi berita menyebutkan ketegangan
memuncak di wilayah diduduki sepanjang minggu ini, terutamanya di al-Issawiya
selepas seorang pemuda dibunuh polis Israel.

Sejak kejadian itu, berpuluh orang ditahan atau cedera akibat
tindakan keras terbabit.


LAPAN TERBUNUH LETUPAN DI BANDAR SYRIA DIKUASAI TURKI

Lapan terbunuh akibat letupan bom di kawasan timur
laut Syria yang dikuasai tentera Turki dan sekutunya di wilayah konflik itu,
semalam.

Menteri Pertahanan Turki berkata, letupan itu didakwa
dilakukan puak Kurdish di timur laut bandar Tal Abyad yang dikuasai Turki dalam
operasi ketenteraannya bulan lalu.

“Lapan orang awam terbunuh dan lebih 20 orang cedera dalam letupan bom menggunakan kenderaan itu,” kata menteri terbabit dipetik agensi berita AlJazeera hari ini.

Kampung Suluk, di mana letupan berlaku semalam,
terletak kira-kira 10 kilometer dari selatan sempadan Turki-Syria.

Sebuah trak kecil meletup di luar kedai roti,
demikian menurut petugas kecemasan kepada agensi berita Reuters.

Turki menghentikan sementara operasi ketenteraannya
di dalam wilayah Syria selepas berunding dengan Amerika Syarikat dan Rusia bagi
membolehkan kumpulan pengganas YPG berundur sekurang-kurangnya 30 kilometer dari
sempadan Turki. – Terjemahan AlHijrah Online


DUA LELAKI MAUT DALAM KEMALANGAN MELIBATKAN TIGA KENDERAAN DI ROMPIN

ROMPIN: Dua lelaki maut dalam kemalangan melibatkan tiga kenderaan di KM 137 Jalan Kuantan-Johor Bahru dekat sini semalam.

Ketua Polis Pahang Datuk Seri Yahaya Othman berkata dalam kejadian kira-kira 9.30 malam itu, pemandu dan penumpang kereta jenis Nissan Almera Mohd Rahmat Ab Rahim, 34, dan Muhammad Amirul Mukmini Mat Daud, 31, yang mengalami kecederaan pada bahagian kepala maut di lokasi kejadian.

Beliau berkata kejadian dipercayai berpunca apabila kenderaan dinaiki mangsa yang dalam perjalanan dari arah Kuantan menghala ke Johor Bahru, Johor sedang berhenti untuk masuk ke simpang di sebelah kanan jalan, sebelum dirempuh sebuah lori jenis Nissan dari arah belakang.

“Akibat pelanggaran itu, kereta berkenaan telah terbabas masuk ke laluan bertentangan sebelum dilanggar sebuah lori pembancuh simen dalam perjalanan dari arah Johor Bahru ke Kuantan mengakibatkan kedua-dua mangsa maut di tempat kejadian,” katanya kepada pemberita di sini hari ini.

Yahaya berkata kedua-dua pemandu lori itu hanya mengalami luka pada bahagian kepala dan kes disiasat mengikut Seksyen 41 (1) Akta Pengangkutan Jalan 1987.–AlHijrah Online


DENGAR BUNYI DENTUMAN, NAMPAK PESAWAT TERBANG PARAS RENDAH

IPOH: Seorang saksi yang tinggal berhampiran lokasi kejadian pesawat terhempas di Jalan Dr Nazrin Shah, Sungai Rokam, Medan Gopeng di sini malam semalam terkejut apabila mendengar bunyi aneh sebelum melihat sebuah pesawat terbang pada paras rendah.

Lelaki yang hanya mahu dikenali sebagai Wan, 41, berkata dia yang baru selesai mengisi minyak di sebuah stesen minyak berhampiran melihat pesawat itu melanggar tiang lampu berhampiran kunci air.

“Pesawat tersebut dilihat terbang pada paras rendah lalu terhempas melanggar tiang tersebut. Susulan daripada itu saya membuat pusingan U dan pergi melihat keadaan pesawat,” katanya ketika ditemui di lokasi kejadian.

Sementara itu, penduduk sebuah rumah berhampiran yang hanya dikenali sebagai Haizad berusia 22 tahun berkata dia terdengar bunyi hentaman yang kuat ketika sedang berada di rumah ketika kejadian sekitar 7 malam.

“Saya tidak terus keluar ke rumah kerana menyangkakan kemalangan biasa sehinggalah  kawan saya memaklumkan melalui WhatsApp berkenaan ada pesawat terhempas, selepas melihat gambar barulah sedar kejadian sangat dekat dengan rumah,” katanya.

Seorang jurulatih penerbangan, Fajim Juffa Mustafa Kamal, 52, dari Semenyih, Selangor maut manakala seorang lagi Muhammad Din Fikri Zainal Abidin, 62, dari Bukit Damansara, Kuala Lumpur cedera dalam nahas itu. – AlHijrah Online


KUMPULAN PERTAMA 284 JEMAAH HAJI BERLEPAS KE TANAH SUCI HARI INI

SEPANG: Kumpulan pertama yang terdiri daripada 284 jemaah haji Malaysia berlepas ke Tanah Suci pada awal pagi Ahad dengan penerbangan Malaysia Airlines.

Penerbangan Malaysia Airlines MH8056 dari Lapangan Terbang Antarabangsa Kuala Lumpur (KLIA) ke Madinah itu berlepas pada 2.05 pagi dan dijangka tiba di Lapangan Antarabangsa Putera Mohammad Bin Abdulaziz pada 5.50 pagi waktu tempatan.

Majlis pelepasan kumpulan pertama jemaah haji itu disempurnakan oleh Pengarah Urusan Kumpulan dan Ketua Pegawai Eksekutif Lembaga Tabung Haji (TH) Syed Hamadah Syed Othman serta Pengarah Eksekutif Haji TH merangkap Ketua Rombongan Haji Malaysia Datuk Seri Syed Saleh Syed Abdul Rahman.

Pada majlis itu, Syed Hamadah berkata seramai 31,600 jemaah haji yang merupakan kuota penuh rasmi negara akan berlepas ke Tanah Suci bagi menunaikan rukun Islam kelima tersebut.

“Alhamdulillah, operasi haji tahun ini sudah kembali seperti sebelum wabak COVID-19 melanda. Insya- Allah, TH telah bersedia menyantuni kesemua jemaah haji negara dengan kerjasama petugas haji termasuk kakitangan dari agensi lain bagi memastikan perjalanan mereka lancar,” katanya.

Bagi tahun ini, hari wuquf iaitu 9 Zulhijah dijangka jatuh pada Selasa iaitu 27 Jun ini.

Penerbangan pertama jemaah haji negara bermula pada 21 Mei manakala penerbangan pulang terakhir ialah pada 1 Ogos depan.

Sebanyak 98 penerbangan sewa khas digunakan untuk membawa kesemua jemaah haji Malaysia yang membabitkan syarikat penerbangan Malaysia Airlines dan Saudia Airlines pada tahun ini berbanding 48 bagi 2022.

Lapan stesen berlepas akan digunakan untuk jemaah haji di seluruh Malaysia bagi urusan melapor diri antaranya di Kota Bharu, Kelantan; Kuala Terengganu, Terengganu; Alor Setar, Kedah; Bayan Lepas, Pulau Pinang; Senai, Johor; Kuching, Sarawak; Kota Kinabalu, Sabah dan KLIA. — AlHijrah Online


WARGA EMAS MENINGGAL DUNIA DISYAKI DIDERA ANAK, MENANTU

ARAU: Sepasang suami isteri ditahan selepas disyaki mendera seorang wanita mualaf warga emas hingga meninggal dunia di sebuah rumah di Taman Cempaka Putih, Tambun Tulang, di sini.

Polis menerima maklumat kejadian pada jam 5.30 pagi selepas mangsa berusia 74 tahun yang berasal dari Paka, Terengganu dihantar ke Hospital Tunku Fauziah (HTF), Kangar sejam sebelum itu kerana tidak sedarkan diri.

Ketua Polis Daerah Arau, Superintendan Ahmad Mohsin Md Rodi berkata, pihaknya menerima panggilan daripada Pegawai Perubatan di Unit Kecemasan HTF yang memaklumkan mangsa meninggal dunia akibat dipukul.

“Siasatan lanjut mendapati mangsa dihantar ke hospital pada jam 4.10 pagi selepas tidak sedarkan diri dan doktor yang memberi rawatan awal kepada mangsa telah memaklumkan bahawa mangsa sudah meninggal dunia.”

“Pemeriksaan luaran tubuh mangsa kemudian mengesan kesan lebam pada kedua-dua mata, dahi, telinga kanan dan luka pada jari kaki kiri.”

“Mayat dihantar ke Jabatan Forensik Hospital Sultanah Bahiyah (HSB), Alor Setar untuk menjalani proses bedah siasat dengan lebih lanjut.”

Ahmad Mohsin menjelaskan, bedah siasat ke atas mangsa mendapati ada kecederaan pada tubuh mangsa iaitu lebam di kedua-dua mata, dahi, ubun-ubun dan lidah sisi kiri akibat tekanan.

Tambah beliau, tiga tulang rusuk kiri mangsa disahkan patah akibat tekanan namun punca kematian belum dapat dipastikan kerana sedang menunggu keputusan makmal.

“Kertas siasatan yang dibuka mendapati suspek wanita yang merupakan anak mangsa berusia 34 tahun, mengaku memukul mangsa dengan tangan di muka dan kepala, pagi semalam.”

“Soal siasat awal dengan menantu mangsa yang berusia 34 tahun dan berasal dari Parit Sulong, Johor turut mengesyaki beliau terbabit dalam kejadian berdasarkan keterangan yang meragukan,” ujarnya.

Ahmad Mohsin berkata, mangsa ada bertengkar dengan anak perempuannya sebelum kejadian itu.

“Suspek mendakwa tertekan dengan kerenah dan ragam ibunya yang diserang strok di bahagian kiri badan.”

Motif kejadian masih dalam siasatan, manakala suspek direman bagi membantu siasatan mengikut Seksyen 302 Kanun Keseksaan.—AlHijrah Online


BAKAL JEMAAH HAJI GAGAL SARINGAN KESIHATAN PERLU AKUR – IDRIS

MARANG: Bakal jemaah haji yang tidak melepasi saringan kesihatan yang ditetapkan perlu akur dan patuh dengan keputusan tersebut.

Menteri di Jabatan Perdana Menteri (Hal Ehwal Agama), Senator Datuk Idris Ahmad berkata syarat berkenaan telah ditetapkan oleh Kerajaan Arab Saudi dan tidak tertakluk kepada Lembaga Tabung Haji (TH).

“Kita (TH) tidak tetapkan syarat itu, kita kena raikan pandangan (syarat) mereka (Arab Saudi) dari sudut kesihatan… Nak elakkan masalah kesihatan seperti COVID-19 dan cuaca di sana juga nanti agak panas.

“Jemaah perlu patuh, bertanyalah pada ahli, tanyalah pada orang yang tahu kalau kamu tidak tahu,” katanya kepada pemberita selepas merasmikan Program Rehlah Till Jannah Siri 1/2022 di Perkampungan Darul Barakah di sini, hari ini.

Menurutnya pada masa ini TH telah mengeluarkan surat tawaran bagi panggilan kedua kumpulan jemaah haji Malaysia musim 2022.

Idris berkata untuk panggilan pertama, lebih 1,000 jemaah terpaksa menolak tawaran disebabkan oleh pelbagai faktor antaranya masalah kesihatan.

Pada tahun ini jemaah haji yang dibenarkan adalah berusia 65 tahun ke bawah, tiada penyakit kronik, mempunyai sijil vaksinasi COVID-19 dan perlu mengemukakan keputusan negatif ujian calitan (PCR) dalam tempoh 72 jam daripada masa berlepas.

Sementara itu mengenai loji penyembelihan Thomas Foods International (TFI) Lobethal, Australia, yang didakwa tidak mematuhi keperluan standard dan prosedur halal Malaysia, katanya pihaknya masih menunggu maklumat rasmi berkaitan isu itu.

“Sebaik sahaja kita dapat maklumat (awal), kita memang sudah hentikan (gantung serta merta kelulusan TFI) sampai siasatan selesai… Tapi kita nak dapatkan maklumat dalam bentuk fakta dan data, tak mahu dalam bentuk khabar angin,” katanya. –AlHijrah Online


WARGA EMAS TAK SEMPAT MENGUNDI, MENINGGAL DUNIA SELEPAS CELUP JARI

TAMPIN: Seorang wanita warga emas disahkan meninggal dunia selepas tidak sedarkan diri usai mencelup jari dalam dakwat di pusat mengundi Sekolah Kebangsaan (SK) Rokan, Gemencheh, di sini hari ini.

Mangsa berusia 83 tahun itu difahamkan sempat dirawat namun paras oksigennya turun ketika di bawa ke Klinik Kesihatan (KK) Gemencheh.

Menurut Ketua Polis Daerah Tampin Supt Anuwal Ab Wahab, polis menerima maklumat daripada Pembantu Kesihatan di KK Gemencheh memaklumkan seorang wanita disahkan meninggal dunia di klinik itu kira kira jam 11 pagi tadi.

“Siasatan awal mendapati wanita hadir ke SK Rokan untuk mengundi bersama ahli keluarga.

“Ketika di saluran satu selepas mencelup jari dalam dakwat, si mati tiba-tiba terjatuh dan tidak sedarkan diri,” katanya dalam kenyataan hari ini.

Wanita itu kemudiannya dibawa ke KK Gemencheh oleh ahli keluarganya.

“Si mati sedar namun paras oksigen semakin menurun. Bantuan pernafasan (CPR) dilakukan Pembantu Pegawai Perubatan namun tidak berjaya,” katanya lagi.

Anuwal berkata, sebelum kejadian, mangsa dikatakan sering mengadu sakit kaki kepada ahli keluarga sejak pulang mengerjakan umrah.

“Ketika sampai di tempat mengundi, si mati dikatakan berjalan kaki dari kereta ke saluran satu. Rekod perubatan juga mengesahkan wanita ini adalah pesakit darah tinggi,” katanya.

Kes tersebut diklasifikasikan sebagai mati mengejut.–AlHijrah Online


POLIS MAUT SEMASA PULANG BEKERJA

PENAMPANG: Seorang anggota polis berpangkat koperal maut semasa dalam perjalanan pulang ke rumahnya selepas motosikal yang ditunggang melanggar belakang sebuah lori di Jalan Kota Kinabalu-Papar, dekat Kem Lok Kawi, Putatan di sini, semalam.

Dalam kejadian yang berlaku kira-kira jam 11.59 malam, mangsa Koperal Rozlan Shahruddin Abd Ajik, 35 tahun difahamkan dalam perjalanan pulang ke rumahnya di PPR Kampung Segindai, Kinarut, Papar, selepas selesai bertugas di Balai Polis Putatan.

Menurut Ketua Polis Daerah Penampang, Deputi Supt Mohd Haris Ibrahim, mangsa disahkan meninggal dunia di lokasi kejadian akibat cedera parah.

“Mangsa parah dan maut di tempat kejadian yang disahkan oleh pegawai perubatan dan mayat mangsa dibawa ke Hospital Queen Elizabeth I untuk bedah siasat,” katanya.

Kes disiasat mengikut Seksyen 41(1) Akta Pengangkutan Jalan (APJ) 1987.–AlHijrah Online


RAKYAT JIJIK PERLAKUAN RASUAH, PEMIMPIN DIINGAT JANGAN ULANG KESILAPAN – SULTAN NAZRIN

KUALA KANGSAR: Sultan Perak Sultan Nazrin Shah mengingatkan para pemimpin supaya tidak menghampakan harapan rakyat dengan mengulangi kesilapan mereka yang terdahulu terutama perlakuan rasuah.

Baginda bertitah rakyat sudah terlalu lemas dan jijik melihat perlakuan rasuah yang merupakan barah dan menjadi punca kepada berlakunya keruntuhan moral, penindasan, kezaliman, pencemaran, bencana alam, pengangguran dan kemiskinan.

“Generasi muda merupakan mangsa yang telah digelapkan masa hadapan mereka kerana perbuatan pemimpin yang rasuah.

“Amalan-amalan perolehan yang mencetuskan banyak tanda tanya, dan skandal-skandal kewangan yang dilapor berlaku, telah mencontengkan arang di wajah negara; keaibannya ditanggung dengan harga yang mahal oleh setiap warga yang berurusan dengan negara luar. Baca, tafsir, fahami dan hadam suara rakyat yang disampaikan melalui kertas undi,” titah baginda.

Sultan Nazrin bertitah demikian pada Istiadat Menghadap Sembah Taat Setia dan Penganugerahan Darjah Kebesaran Negeri Perak Darul Ridzuan sempena sambutan Ulang Tahun Hari Keputeraan Ke-66 Baginda di Istana Iskandariah di sini hari ini.

Turut hadir Perdana Menteri Datuk Seri Anwar Ibrahim dan isteri Datuk Seri Dr Wan Azizah Wan Ismail serta Timbalan Perdana Menteri Datuk Seri Dr Ahmad Zahid Hamidi.

Titah baginda rakyat juga mengimpikan pemerintahan adil dan saksama, berlandaskan undang-undang yang dikuatkuasakan tidak secara selektif, badan kehakiman berintegriti, dikendalikan oleh barisan hakim yang tidak memihak, tidak gentar, serta bebas daripada campur tangan politik.

“Demi menjamin rakyat dapat hidup dalam suasana rukun lagi harmoni, dalam hasrat membina sebuah negara yang stabil lagi aman, dalam usaha membangunkan sebuah negara yang makmur lagi sejahtera, para pemimpin perlu membaca mesej rakyat secara tepat.

“Setelah 65 tahun mencapai kemerdekaan dan setelah 15 kali pilihan raya umum diadakan, rakyat kini menuntut kepada menu baharu dan resipi baharu, dalam persekitaran politik yang baharu. Rakyat yang semakin celik huruf, mengutamakan faktor-faktor integriti, amanah dan ketelusan,” titah baginda.

Titah baginda lagi rakyat kini semakin lantang mendedahkan isu rasuah, gigih menolak pemimpin berimej rasuah dan menggunakan jawatan untuk kepentingan diri, atau pemimpin yang mengumpul kekayaan untuk ahli keluarga serta pemimpin yang menjadi instrumen kepada ahli perniagaan.

Sultan Nazrin bertitah rakyat juga mengimpikan sebuah kerajaan yang berani dan tegas menunjukkan kesungguhan memerangi rasuah, pengagihan kekayaan lebih saksama, peluang pekerjaan lebih terjamin, taraf hidup lebih baik, tadbir urus lebih telus dan pemimpin yang lebih amanah.

Selain itu, titah baginda rakyat mengimpikan perkhidmatan sosial penting seperti kemudahan pendidikan yang dapat membangunkan potensi insan serta kemudahan kesihatan yang mudah diakses.

Begitu juga kemudahan pengangkutan awam yang meringankan perbelanjaan serta program perumahan mampu milik dilengkapi dengan kemudahan rekreasi dan sosial.

“Rakyat mengimpikan sebuah negara yang bebas daripada kekacauan dan persengketaan agar warganya hidup dalam harmoni, saling menghormati, saling bekerjasama tanpa dipisahkan oleh tembok prejudis agama dan prasangka kaum,” titah baginda.

Terdahulu, Sultan Nazrin berkenan memeriksa Kawalan Kehormatan Utama diketuai Mej Muhammad Fariq Zainul Abidin dan dipimpin Kol Abdul Rahim Hamzah terdiri daripada tiga pegawai dan 103 anggota lain-lain pangkat Rejimen Askar Jurutera Diraja 2 Divisyen yang berpangkalan di Kem Sangro Taiping.

Kawalan Kehormatan Utama diiringi pancaragam daripada Brassband KD Pelanduk yang berpangkalan di Pangkalan Tentera Laut Diraja Malaysia Lumut.–AlHijrah Online


BEBANAN HUTANG PUNCA SUAMI PUKUL ISTERI GUNA TUKUL BESI

KUALA TERENGGANU: Masalah kewangan dan bebanan hutang antara punca suami bertindak memukul isterinya menggunakan tukul besi hingga maut, di Kampung Besol, Bukit Besi di Dungun, minggu lalu.

Ketua Polis Daerah Dungun Supt Baharudin Abdullah berkata, polis mengenal pasti punca tersebut selepas siasatan awal dijalankan dan penahanan dibuat terhadap suami wanita tersebut sehari selepas kejadian.

“Kes masih dalam siasatan dan suspek masih lagi ditahan reman.

“Setakat ini pihak polis mengenal pasti kejadian tersebut berpunca daripada masalah kewangan yang dialami keluarga ini termasuk bebanan hutang yang perlu dijelaskan,” katanya seperti dilapor media tempatan.

Baharudin berkata tempoh reman suspek yang sepatutnya berakhir Rabu ini dijangka akan disambung.

Khamis lalu, seorang tukang rumah direman selama tujuh hari bagi membantu siasatan kes bunuh melibatkan isterinya Rubiah Sabtu, 41.

Perintah tahanan reman ke atas suspek dikeluarkan Majistret Noradila Ab Latif di Mahkamah Majistret Dungun bermula Khamis 6 April sehingga Rabu 12 April.

Sebelum ini, seorang wanita maut dipercayai dibunuh suaminya dengan tukul besi dalam kejadian di Kampung Besol, Dungun pada Rabu lepas.

Kejadian berlaku selepas mangsa baru pulang ke rumah dari menghantar anaknya ke sekolah.—AlHijrah Online


KAILAN IKAN MASIN RM18: PEMILIK RESTORAN BERI PENJELASAN

KEPALA BATAS: Pemilik restoran makanan di Kepala Batas, yang didakwa menjual sebungkus sayur kailan ikan masin pada harga RM18 tampil membuat penjelasan mengenai harga yang dikatakan tidak setara dengan kuantiti.

Menurut laman Facebook milik restoran berkenaan, insiden mungkin berlaku akibat salah faham yang tidak disengajakan daripada pihak restoran sewaktu menyediakan hidangan pelanggan.

Menerusi hantaran itu, pihak restoran berkenaan turut memberi penjelasan mengenai harga masakan kailan ikan masin mengikut saiz iaitu S berharga RM6, M RM12 dan L RM18 dengan memaparkan gambar menu restoran.

“Kesilapan mungkin berlaku sewaktu juruwang memasukkan harga pesanan hidangan bersaiz besar (L).

“Atau mungkin pesanan dibuat bersaiz besar tetapi pekerja bahagian dapur telah menyediakan hidangan tersebut bersaiz kecil (berdasarkan gambar yang tular),” jelas restoran tersebut.

Sementara itu, pemilik restoran berkata, pelanggan yang berdepan dengan isu tersebut sepatutnya tampil bertemu dengan mereka secara terus dan tidak memuat naik di laman media sosial sehingga menjadi tular.

Semalam, seorang pelanggan di Pulau Pinang mendakwa telah membeli sebungkus kailan ikan masin bagi seorang makan pada berharga RM18 di sebuah restoran di Kepala Batas.

Tanpa mendedahkan nama restoran terbabit pelanggan tersebut berkongsi pengalamannya di media sosial apabila memuat naik gambar resit serta bungkusan sayur kailan ikan masin yang didakwa terlalu mahal dan tidak setara dengan kuantiti.

Resit berkenaan turut memaparkan harga lauk jenahak RM90, sayur campur (RM9) serta ulan dan sambal (RM5) dengan nilai keseluruhan RM122.

Perkongsian pelanggan tersebut mendapat perhatian ramai sehingga tular di laman sosial hari ini yang rata-rata mendakwa harga tersebut mahal. – AlHijrah Online


RABIULAWAL AKAN DIANGKAT SEBAGAI BULAN DAKWAH

KUALA LUMPUR: Yayasan Dakwah Islamiah Malaysia (YADIM) dan TV Alhijrah akan menjalinkan kerjasama untuk memperhebat program-program dakwah dengan melancarkan ‘Bulan Dakwah’ sepanjang Rabiulawal akan datang.

Yang Dipertua YADIM, Nasruddin Hassan berkata jalinan kerjasama antara YADIM dengan TV Alhijrah diharap akan dapat memberi manfaat yang besar kepada umat Islam di negara ini.

“Kita (YADIM dan TV Alhijrah) akan tetap bekerjasama dan menjadi rakan saudara kandung dalam kerja dakwah ini. Terutamanya kami akan melancarkan bulan dakwah pada bulan Rabiulawal.

“Tentunya kita jadikan TV Alhijrah sebagai penyiar rasmi untuk sebarang aktiviti-aktiviti kempen gerakan dakwah,” kata Nasruddin.

Jelasnya aktiviti dakwah yang akan disiarkan di TV Alhijrah tidak hanya berlangsung selama sebulan sebaliknya akan berterusan melalui program-program dan aktiviti yang dirancang.

Bulan dakwah berkenaan disifatkannya akan menjadi penggerak momentum dakwah ke seluruh negara dan akan diteruskan sepanjang masa. – AlHijrah Online / Khadizah Faisal


TIDAK JADI KE UTARA YAMAN ATAS FAKTOR KESELAMATAN

Atas faktor keselamatan, tim Mercy Malaysia yang sudah seminggu berada di Yaman, tidak ke Sana’a di wilayah utara negara Arab bergolak itu.

Sebaliknya, tim sukarelawan akan menumpukan kerja-kerja kemanusiaan di Aden, wilayah selatan Yaman.

Ikuti catatan perjalanan wartawan, Syed Azwan Syed Ali, yang mengikuti misi rapid assessment badan kemanusiaan itu bagi membantu pelarian terjejas konflik sejak lima tahun lalu.

Misi kemanusiaan ini dijalankan dengan sasaran dana RM1 juta bagi menjalankan projek bantuan jangka panjang untuk pelarian dalaman (IDP) di Yaman termasuk program malnutrisi, bekalan air dan bantuan tempat tinggal IDP. — AlHijrah Online

Sumbangan dana boleh dilakukan melalui akaun di bawah:


BUKAN TUKAR BUNGKUSAN BERAS IMPORT TETAPI GANTI KAMPIT PECAH, BERAS BERHABUK – JASMINE

SHAH ALAM: Jasmine Food Corporation Sdn. Bhd. (JFC) hari ini tampil menafikan video tular di media sosial yang mendakwa beras tempatan telah dibungkus semula menjadi beras import.

Dalam kenyataannya, JFC mengesahkan video tular itu telah dirakam di dalam kilang Jasmine di Tunjang, Alor Setar, Kedah pada 2 September 2023 namun menafikan dakwaan yang dinyatakan dalam video tersebut.

“Dakwaan bahawa bungkusan beras yang dibuka merupakan beras tempatan seperti yang dinyatakan di dalam video tersebut adalah tidak benar. Sebaliknya ia adalah Beras Putih Import (BPI).

“Pembungkusan semula BPI merupakan satu proses normal apabila berlaku kejadian kampit pecah atau beras berhabuk sewaktu kampit beras berada di kedai dan pasar raya,” kata kenyataan itu.

Jelas JFC proses itu dibuat untuk memastikan kualiti beras keluaran JFC sentiasa berada di dalam keadaan yang baik sewaktu dibeli oleh pelanggan.

“JFC mengamalkan polisi gantian semula kepada pemborong bagi beras-beras yang tidak menepati kualiti dan mengikut piawaian yang telah ditetapkan oleh pihak berkuasa,” katanya.

Selain itu JFC menasihatkan orang ramai tidak menyebarkan maklumat palsu atau membuat sebarang spekulasi yang boleh mendatangkan kekeliruan dan syarikat itu tidak teragak-agak untuk mengambil tindakan undang-undang ke atas mereka yang cuba memburukkan nama baik syarikat. — AlHijrah Online


TAK PERNAH BERI BELLA MAKAN CILI, NAJIS DAN SIMBAH AIR PANAS – SITI BAINUN

KUALA LUMPUR: Pengasas Rumah Bonda Siti Bainun Ahd Razali hari ini memberitahu Mahkamah Sesyen bahawa kejadian remaja perempuan sindrom Down yang dikenali sebagai Bella disuruh makan cili dan najis selain diikat, disimbah air panas serta ditekap dengan kuali panas tidak pernah berlaku.

Siti Bainun, 31, berkata tuduhan yang dibuat oleh bekas penghuni rumah kebajikan itu, Yasmin Nahar Mahmood terhadapnya semasa saksi pendakwaan kelima itu memberi keterangan di mahkamah adalah tidak benar.

“Seingat saya, Yasmin semasa menjadi saksi beritahu mahkamah kononnya saya suruh dia ikat Bella setiap masa, suruh bagi cili, makan najis, simbah air panas, tekap kuali panas dan marah-marah. Sememangnya tiada keperluan untuk saya berbuat begitu kepada Bella,” katanya.

Beliau berkata demikian semasa disoal peguamnya, Mohammad Farhan Maaruf ketika membela diri atas pertuduhan mengabai dan menganiaya remaja berumur 13 tahun itu.

Siti Bainun berkata dia juga tidak pernah mengarahkan Yasmin dan seorang lagi bekas penghuni Rumah Bonda dikenali sebagai Aida supaya menganiaya Bella atau menyuruh mereka menyimbah air panas terhadap remaja perempuan itu kerana Bella tidak pernah sekalipun menyusahkannya.

Pada prosiding sebelum ini, Yasmin memberitahu mahkamah bahawa Siti Bainun memberi Bella makan 20 biji cili padi, mengugut akan menyimbah air panas ke atas Bella serta mengarahkannya dan Aida memegang Bella serta memaksa remaja itu melutut.

Disoal Mohammad Farhan mengenai keterangan Yasmin mengenai arahan memberi Bella makan cili, Siti Bainun menjawab sepanjang pengetahuannya perkara tersebut tidak pernah berlaku terhadap anak-anak jagaannya.

“Saya tidak pernah buat apa-apa kepada sesiapa pun, walaupun dalam banyak-banyak orang dalam rumah itu, Yasmin yang banyak memeningkan kepala saya setiap hari,” katanya.

Siti Bainun diperintah membela diri atas pertuduhan mengabai dan menganiaya remaja itu, sehingga menyebabkannya mengalami kecederaan fizikal serta emosi di sebuah unit kondominium di Wangsa Maju antara Februari dan Jun 2021.

Pertuduhan mengikut Seksyen 31(1)(a) Akta Kanak-Kanak 2001 yang membawa hukuman maksimum penjara 20 tahun atau denda RM50,000 atau kedua-duanya jika sabit kesalahan.

Perbicaraan di hadapan Hakim Izralizam Sanusi bersambung petang ini. –AlHijrah Online


TGV ASINGKAN TEMPAT DUDUK LELAKI, WANITA DAN KELUARGA BERMULA 3 SEPTEMBER

KUALA TERENGGANU: TGV Cinemas umum garis panduan pawagam baharu di Mesra Mall, Kemaman, Terengganu dengan melaksanakan pengasingan tempat duduk mengikut kategori lelaki, perempuan dan keluarga bermula 3 September 2020.

Dalam kenyataan di laman Facebook rasminya, syarikat pawagam itu memaklumkan pelaksanaan itu berdasarkan garis panduan yang telah ditetapkan oleh Majlis Perbandaran Kemaman (MPK) bagi industri hiburan di negeri Terengganu.

“Perlaksanaan ini hanya akan dikuatkuasakan di lokasi ini sahaja.

“Kami berharap anda dapat mematuhi segala syarat-syarat ini dan kerjasama anda amat dihargai,” jelas kenyataan itu.

Selain pengasingan tempat duduk, penonton beragama Islam juga hendaklah berpakaian menutup aurat.

Bagi penonton bukan beragama Islam pula hendaklah berpakaian sopan dengan maksud tidak terlalu ketat, jarang dan singkat.

Malah penonton juga tidak dibenarkan membawa minuman keras. — AlHijrah Online / Zaim Zamani


MAYAT LELAKI DIBUNGKUS, DISOROK DALAM BUT KERETA

SHAH ALAM: Mayat seorang lelaki ditemukan dengan keadaan terikat dan berbungkus plastik dalam but sebuah kereta di Taman Sri Orkid, Seksyen 30, di sini semalam.

Timbalan Ketua Polis Daerah Shah Alam Supt Ramsay Anak Embol berkata, kejadian tersebut disedari orang awam kira-kira jam 3.25 petang selepas terhidu bau busuk dari kereta jenis Honda City yang ditinggalkan sejak dua hingga tiga hari lalu.

“Siasatan awal polis mendapati mangsa merupakan seorang lelaki warga Indonesia berusia 47 tahun.

“Semakan juga mendapati kereta itu didaftarkan atas nama mangsa,” katanya dalam satu kenyataan hari ini.

Mayat mangsa telah dihantar ke Hospital Shah Alam untuk bedah siasat.

Dalam pada itu, Ramsay memaklumkan pihaknya menahan empat suspek termasuk seorang wanita warganegara Indonesia berusia 40-an pada hari sama berhampiran lokasi kejadian kira-kira jam 7 petang.

“Punca pembunuhan ada kemungkinan bermotifkan cemburu, bagaimanapun siasatan masih dijalankan.

“Suspek direman enam hari bermula Rabu untuk siasatan di bawah Seksyen 302 Kanun Keseksaan,” katanya.

Orang ramai yang mempunyai maklumat boleh menghubungi Pegawai Penyiasat kes, Asisten Superintendan Mohammad Khairi di talian 012-2666025.—AlHijrah Online


BANTUAN KHAS RM300 KEPADA PENJAWAT AWAM, RM200 PESARA

KUALA LUMPUR:  Kerajaan akan menyediakan bantuan khas penghargaan RM300 kepada penjawat awam gred 56 dan ke bawah, kata Perdana Menteri Datuk Seri Anwar Ibrahim.

Anwar yang juga Menteri Kewangan turut mengumumkan bantuan RM200 kepada pesara kerajaan termasuk pesara berpencen, penerima pencen terbitan, pesara Kumpulan Wang Simpanan Pekerja (KWSP), pesara bersara pilihan dan belum menerima pencen, veteran berpencen serta veteran tidak berpencen.

“Bantuan khas ini akan memanfaatkan 1.3 juta penjawat awam termasuk lantikan kontrak, serta lebih sejuta pesara. Dengan pemberian permulaan ini diharap penjawat awam akan terus berusaha gigih untuk menyokong hasrat melaksanakan pembaharuan,” katanya ketika berucap pada Majlis Peluncuran Ekonomi MADANI: Memperkasa Rakyat di Suruhanjaya Sekuriti Malaysia di sini hari ini.

Anwar berkata bayaran bantuan berkenaan dijangka dibuat dalam tempoh dua minggu dari sekarang.

Menurutnya bantuan khas itu diumumkan sementara kajian gaji dan elaun diperincikan.

Turut hadir ialah Timbalan Perdana Menteri Datuk Seri Dr Ahmad Zahid Hamidi, Menteri Komunikasi dan Digital Fahmi Fadzil, Menteri Pengangkutan Anthony Loke dan Ketua Setiausaha Negara Tan Sri Mohd Zuki Ali.

Dalam masa sama, Perdana Menteri berkata kerajaan terus komited untuk menyelaraskan gaji penjawat awam dengan melihat kepada kemampuan kewangan kerajaan.

“Ekonomi MADANI, memberi perkhidmatan terbaik sekali gus membantu ruang fiskal kerajaan agar hasrat kerajaan untuk merealisasikan gaji baharu perkhidmatan awam menjadi kenyataan,” katanya.

Pada 13 Julai lepas, Perdana Menteri berkata skim gaji penjawat awam akan disaran dinaikkan secara berperingkat berdasarkan keupayaaan ekonomi negara dan cadangan itu akan dikemuka dalam mesyuarat dengan Mohd Zuki serta Ketua Pengarah Perkhidmatan Awam Datuk Dr Zulkapli Mohamad sebelum Pilihan Raya Negeri pada 12 Ogos ini.

Sementara itu, Anwar berkata melihat kejayaan dan impak besar program e-tunai kepada masyarakat, kerajaan bersetuju menawarkan kredit e-tunai RM100 kepada semua rakyat dewasa Malaysia yang berpendapatan RM100,000 setahun dan ke bawah.

Katanya bilangan penerima yang layak dianggarkan melebihi 10 juta orang iaitu merangkumi golongan B40 dan M40 dengan dana sekitar RM1 bilion.–AlHijrah Online


KANAK-KANAK ENAM TAHUN MAUT JATUH LONGKANG

RAWANG: Mayat seorang kanak-kanak lelaki berusia enam tahun, yang dihanyutkan air deras selepas terjatuh ke dalam sebuah longkang di kawasan perumahan di Taman Pelangi, Rawang ditemukan kira-kira 7.45 malam ini.

Komander Operasi mencari dan menyelamat (SAR) dari Balai Bomba dan Penyelamat Rawang Abdul Latif Mat Noor berkata Muhammad Adam Fahmi Mohd Hizlan ditemukan di sungai berhampiran pusat servis kereta Toyota Rawang, oleh penduduk sekitar yang menyertai operasi terbabit.

Terdahulu, Penolong Pengarah Operasi Jabatan Bomba dan Penyelamat (JBPM) Selangor Hafisham Mohd Noor berkata pihaknya menerima panggilan berhubung kejadian berkenaan pada 6.19 petang tadi.

Beliau berkata dua buah jentera dengan kekuatan 10 anggota dari Balai Bomba dan Penyelamat Rawang telah digerakkan ke lokasi dan tiba kira-kira empat minit kemudian.

Sementara itu, bapa kepada Muhammad Adam, Mohd Hizlan Muhd Azemi berkata beliau bersama penduduk sekitar terus mencari anaknya sebaik dimaklumkan mengenai kejadian yang menimpa anaknya itu.

“Saya memang ada di rumah semasa kejadian. Saya dimaklumkan anak saya tergelincir sebelum terjatuh (ke dalam longkang). Beberapa rakannya yang ada di tempat kejadian cuba membantu tetapi keadaan air longkang yang deras mengakibatkan anak saya dihanyutkan ke sungai berhampiran,” katanya kepada Bernama.

Seorang daripada kira-kira 10 orang penduduk yang menjumpai mayat Muhammad Adam, Muhd Suhaimi Sulaiman berkata mayat kanak-kanak itu ditemukan terapung berhampiran sebatang pokok yang hanyut di dalam sungai berkenaan.–AlHijrah Online


MAYAT BAYI BERSAMA BATU DITEMUKAN DALAM BAGASI

TAWAU: Mayat bayi perempuan yang masih bertali pusat bersama seketul batu seberat 1.2 kilogram ditemukan dalam sebuah bagasi di tepi laut Tanjung Batu Logpond di sini semalam.

Ketua Polis Daerah Tawau ACP Jasmin Hussin berkata pihaknya menerima maklumat penemuan mayat berkenaan pada 4.43 petang.

“Sepasang kekasih yang menjumpai sebuah beg berwarna merah jambu terapung di permukaan laut berhampiran jeti di kawasan terbabit telah membuka beg itu dan terkejut melihat keadaan bayi itu yang dipercayai sudah meninggal dunia,” katanya dalam kenyataan hari ini.

Beliau berkata pegawai perubatan kemudian mengesahkan bayi perempuan itu seberat kira-kira satu kilogram dan panjang kira-kira 36 sentimeter.

Menurutnya pemeriksaan lanjut mendapati terdapat seketul batu dibalut dengan kain batik diletak dalam bagasi bersama bayi itu dipercayai untuk menenggelamkan beg.

“Siasatan sedang dilakukan mengikut Seksyen 318 Kanun Keseksaan kerana menyembunyikan kelahiran dan membuang bayi,” katanya.

Beliau sehubungan itu menasihatkan orang ramai supaya tidak membuat sebarang spekulasi mengenai kes terbabit kerana boleh mengganggu siasatan polis dan menimbulkan kegusaran dalam kalangan masyarakat.

Katanya orang ramai yang mempunyai maklumat mengenai kes itu diminta menyalurkannya ke Ibu Pejabat Polis Daerah Tawau di talian 089-752 222 atau mana-mana balai polis.–AlHijrah Online